text:
Home > Akamaro k’ifunguro rya mugitondo(breakfast) risumba andi yose
Akamaro k’ifunguro rya mugitondo(breakfast) risumba andi yose
Akenshi usanga iyo abantu batekereza ku mafunguro, bavuga kurya ku mwanywa na nijoro ariko ugasanga ifunguro rya mugitondo nta gaciro rihabwa n’urifashe akarifata rimwe na rimwe nyamara burya iri funguro ni ingenzi ndetse kurusha n’andi yose dufata ku munsi.
Dore impamvu zihamya ko iri funguro ari ingenzi kurusha andi yose.
1. Niryo umubiri ubona urikeneye bya nyabyo
Ese wibuka ko ifunguro rya mugitondo urifata umaze amasaha ari hagati y’umunani (8)na 12 utariye, uryamye? Nonese wibwira ko umubiri udakeneye imbaraga ku buryo bukomeye ngo ushobore gukora muri uwo munsi utangiye? Menya rero ko iri funguro ariryo riha umubiri imbaraga nubwo wowe wibwira ko waba uzifite niyo waba utarifashe, ariko uwarifashe akurusha kure gukomera haba mu mubiri ndetse no mu bitekerezo.
2. Niryo rigaburira intekerezo kurusha andi yose
Mu ijoro, ikigero cy’isukari mu maraso kiramanuka cyane niyo mpamvu akenshi mu gitondo umuntu abyuka yumva nta gatege. Gufata ifunguro rya mugitondo bidufasha kuzamura iyi sukari bityo tukabona n’imbaraga zo gutangira umunsi neza cyane cyane mu bijyanye no gutekereza, kwiga ibintu bishya ndetse no kumenya gutunganya neza akazi dushinzwe.
Ubushakashatsi bwagaragaje ko abana bafata iri funguro mbere yo kujya ku ishuri aribo baba abahanga kurusha abatarifata kuko ubwonko bwabo buba bufite imbaraga zihagije zo gutekereza.
3. Niryo ryuzuza intungamuri mu mubiri
Mugitondo umuntu aba ashonje cyane bityo umubiri we uba ukeneye bikomeye intungamubiri. Niyo mpamvu umuntu wafashe ifunguro muri iki gihe umubiri urikeneye kandi adafite umunaniro ukabije usanga ariwe uhaga mu buryo bukwiriye. Aha byumvikane neza ko guhaga mvuga atari ukuzuza igifu gusa, ahubwo muri iki gihe nibwo umubiri ubasha gukoresha neza intungamubiri wahawe zigakwirakwira umubiri wose.
4. Ririnda umubyibuho ukabije
Benshi bibwira ko nibareka kurya mugitondo aribwo bazagabanya ibyago byo kubyibuha bikabije nyamara ibi ni ukwibeshya kuko ahubwo ibi bituma igihe uririye uraya washonje cyane bityo ukarya byinshi kandi bidakenewe maze umubiri ukananirwa kubikorera igogorwa nk’uko bikwiriye bityo bikagenda bikiyuzurira mu mubiri bidakoreshwa bikaba ibinure, ugasanga umuntu aragenda abyibuha.
Inama tugirwa
Ariko nanone kuvuga ko wariye mugitondo sibyo bivuze ko wariye neza. Kurya neza ni ukurya mugitondo ariko ukarya intungamubiri zose, atari byabindi byo kwisukamo icyayi n’ikawa biherekejwe n’umugati cyangwa ibindi nk’ibyo.
Urya mugitondo agomba kurya intungamubiri zose ndetse ukaryuzuza kurusha uko wuzuza andi y’umunsi haba mu bwiza no mu bwinshi (quality/quantity). Ugashyiramo ibyubaka umubiri, ibitera imbaraga n’ibirinda indwara.
Src: docteurbonnebouffe.com


c: text/html

text:
- Amata y’ihene ni ingenzi kandi afite intungamubiri. Abaturage bakenera kuyifashisha.
- Korora ihene zikamwa ni umushinga w’ingenzi, cyane cyane kuborozi bato bafite isambu ntoya.
- Amata afite intungamubiri nyinshi, kuburyo indwara zikomeye n’ibirozi biterwa no kutayanwa.
- Korora ni ubucuruzi. Ubucuruzi bwiza bukenera kubutegura neza, cyane cyane kucyo uzakoresha ibyo winjije bivuye mubworozi. Niba wabiteguye nabi, ntuzashobora kugura ibikenerwa kugira ngo ubucuruzi bwawe bukomeze. Kubara ibigenda kubworozi bwawe ni ingenzi kuko bigufasha kumenya niba wungutse cyangwa wahombye nukumenya uko ukemura ibibazo byo mubucuruzi bwawe.
- Ugendeye kunyungu rusange z’ishyirahamwe,aborozi bato ntibashobora gusa kubona igiciro cyiza kubyo bakoresha mubworozi n’ibyo babukuramo, ariko bashobora na none kubona uko bashyiraho amabwiriza ajyanye n’ubworozi kandi na gahunda za leta.
- Mubice byinci byicyaro mubuyobozi bwo muri kenya, hari ubuyobozi bushinzwe guhugura abahinzi borozi. Akazi kabo ni uguha ubumenyi buzobereye mu buhinzi bworozi. Shaka aho bakorera. Bizakugeza kuntego yawe nukurikirana inama zituruka mubuyobozi bw’igihugu buri mugace utuyemo.

robotstxt: allowed

filter: keep


text:
Ubwo ku isi hizihizwaga umunsi mukuru wa Idd El Hajj wizihizwa n’Abasilamu, ahagana saa tatu z’ijoro umusore wasomanaga n’umugore(baryana iminwa) yikanze yumva ururimi rucitsemo ajyanwa kwa mu ganga none heremezwa ko byamuviramo ubumuga bw’uburagi.
Yarasomanye ururimi rurahasigara
Uti bihagaze bite?Iyi nkuru dukesha ikinyamakuru Bongo 5 yemeza ko mu minsi yashize ubwo abenshi bizihizaga Idd El Hajj basangira ku byo bamaze iminsi bakorera,nyuma yo guhaga umusore yaje gusabwa n’umugore w’umuturanyi we ko bakwiha akabyizi aranga ahubwo amusaba ko yamuherekeza agataha kuko yari yasinze bikabije.
Bageze hafi y’urugo rw’uwo mugore,umusore bari basanzwe basabana yamusabye ko yamusezera,nuko baramatana batangira gusomana banonkana iminwa.Bitunguranye uyu musore yaje kwikanga ururimi ruciwemo kabili atagishobora kuvuga umugore akizwa n’amaguru.
Iki kinyamakuru gikomeza kivuga ko ngo abatanga buhamwa bigenderaga baje kumufata bamujyana kwa muganga kugeza ubwo babaririje inkomoko ye none birahwihwiswa ko bishobora kumuviramo uburagi.


text:
Umusaza Oswald yabaganirije ku byiza byo gusinzira bihagije ariko hari abamwandikiye bamubwira ko bagira ikibazo cyo kubura ibitotsi nijoro. Impamvu zo kubura ibitotsi nijoro ni nyinshi tuzazigarukaho nazo. Reka muri iri ryamukuru umusaza wa City Radio abahe amategeko arindwi ashobora kuzafasha abazayakirikiza kujya basinzira uko bikwiye nijoro:
• Itegeko rya mbere: Nta gukora sporo, nta gufata ifunguro rikungangahaye ku binure, nta gufata ikawa itarimo amata, ya yindi bita black coffe ch caffé noir mu gihe hasigaye amasaha ari munsi y’atandatu ngo uge kuryama.
• Itegeko rya kabiri: Ntuzasomere ibitabo cg izindi nyandiko mu buriri, ntuzanyeweremo itabi cg ngo igire indi mirimo ukoreramo niba ushaka gusinzira uko bikwiye.
• Itegeko rya gatatu: Urage ujya kuryama igihe wumva ko urushye gusa.
• Itegeko rya kane: Ntuzaryame ahandi hatari mu buri (mwe muryama ku ntebe cg ahandi murabe mwumva)
• Itegeko rya gatanu: Urage igira isaha imwe yo kubyukiraho ari yo uzajya ubyukiraho buri gusa buri gihe.
• Itegeko rya gatandatu: Urage wirinda gusinzira ku manywa igihe kirenze isaha kandi nunashaka gusinzira iri munsi yayo uzirinde kubikora nyuma ya saa cyenda z’amanywa.
• Itegeko rya karindwi ari ryo rya nyuma umusaza Oswald aguhaye: urumuri, urusaku n’ubushyuhe buhanitse ntibyemewe mu cyumba uraramo.
Mwe mutubahirizaga ibyo aya mategeko asaba kandi mukabura ibitotsi nijoro nimutangire muyubahirize muzabona ibitotsi maze murebe ngo akazi kanyu ku manywa karagenda neza, umunabi n’umushiha , niba byabarangaga, ngo biragenda nka nyomberi, umucyo n’akanyamuneza bikabataha mu maso. Umusaza wanyu ategereje ubuhamya bwanyu kuri facebook.com kwa Oswald Oswakim. Tuzasubira!


text:
MENYA INDWARA YA AMIBE N’UKO WAYIKIRA
Indwara y’amibe ni indwara y’inzoka ituruka k’umwanda w’amazi anyobwa cg akoreshwa ndetse n’ibiribwa bidasukuye.ikaba iterwa n’udukoko duto twitwa “Entamoeba histolytica” twinjira mu mubiri iyo uriye cg unyoye ibyandujwe n’amagi yazo.
Iyo utwo dukoko tugeze mu mara dutangira kugenda tuyamunga gahoro gahoro.Amibe kandi zishobora kwangiza umwijima,umutima ndetse zikaba zagera no mu bwonko.
ESE IRANGWA N’IKI?
-Kubabara mu nda
-Kugira umuriro rimwe na rimwe
-Gushaka kujya ku musarane nyamara wajyayo bikanga
-Guhurwa ibiryo bimwe na bimwe
-Kwishimagura,
-kumara kurya ukumva ugize isesemi,………
ESE IRAVURWA IGAKIRA?
Yego, kuri ubu iravurwa igakira burundu, ubundi ukita cyane ku isuku kuko ituruka ku mwanda
Hari imiti y’umwimerere ikomoka ku buvuzi gakondo bw’Abashinwa n’abanyamerika,ikoreshwa ku rwego mpuzamahanga ivura kandi igakiza Amibe burundu.
Muri yo twavuga nka:
Garlic Oil capsule , Parashield plus capsule,iyi yica ndetse ikamenagura n’ibikonoshwa by’Amibe,hakaba n’Icyayi bita Intestine Cleansing tea
Cyoza mu mara kigakuramo amagi yazo ndetse n’indi myanda mu mara.
Twabibutsa ko nta ngaruka mbi iyi miti igira kuko yujuje ubuziranenge mpuzamahanga. Irizewe kandi ikaba ikoze mu bimera.


text:
Kigali : Yakunze lifuti abura ibyo yari afite byose
Bizimana Felix w’imyaka 35 wari uje mu Mujyi wa Kigali, ku mugoroba wo kuri uyu wa gatatu tariki ya 27 Gashyantare 2013 yambuwe amafaranga yari afite n’abantu batamenyekanye bamubeshye ko bamuhaye lifuti (bamutwaye mu modoka yabo ku buntu) imugeza aho yari agiye.
Bizimana avuga ko yahuriye n’aba bagabo muri gare ya Nyabugogo yerekeza Kicukiro mu ma saa mbiri z’umugoroba, bamubajije aho agiye ababwira ko yerekeza Kicukiro. Ngo bahise bamubwira ko bahamugeza atishyuye, ariko nyuma bamuta ahantu (...)
Bizimana Felix w’imyaka 35 wari uje mu Mujyi wa Kigali, ku mugoroba wo kuri uyu wa gatatu tariki ya 27 Gashyantare 2013 yambuwe amafaranga yari afite n’abantu batamenyekanye bamubeshye ko bamuhaye lifuti (bamutwaye mu modoka yabo ku buntu) imugeza aho yari agiye.
Bizimana avuga ko yahuriye n’aba bagabo muri gare ya Nyabugogo yerekeza Kicukiro mu ma saa mbiri z’umugoroba, bamubajije aho agiye ababwira ko yerekeza Kicukiro. Ngo bahise bamubwira ko bahamugeza atishyuye, ariko nyuma bamuta ahantu hadatuwe mu Mudugudu wa Zirakamwa, Akagari ka Rubirizi mu Murenge wa Kanombe.
Yicaye hasi ubona afite integer nke kuko atabashaga kwihagurutsa, yabwiye IGIHE ati “Nageze Nyabugogo mpura n’abagabo batatu bari mu modoka, bambajije aho ngiye ndababwira banyemerera kumpa lifuti. Turi mu nzira bampambira ibitambaro mu maso no ku munwa bananshyira urusenda rwinshi mu maso baza bankandagiyeho mu modoka. Bantwaye amafaranga ibihumbi ijana na mirongo icyenda maze baranzana banta hano n’ubu sinzi aho ndi.”
Bizimana yatabarijwe n’abahanyuze aho yatawe bava kuvoma mu ma saa yine z’ijoro.
Ikorukwishaka Placide ushinzwe umutekano mu Mudugudu wa Zirakamwa nyuma yo gutabazwa yahise yamugejeje kuri Polisi na bo bamujyana kwa muganga.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Iyo wiyemeje kurongora cyangwa kurongorwa, ukwizera kwawe gushobora guhinduka
Abasoma Bibiliya bazi umuntu umwe witwaga Umwami Salomo (uzi impamvu yanditse igitabo cy’Umubwiriza agira ati: ibintu byose munsi y’izuba ni ubusa). Bibiliya itubwira neza uburyo Imana yamuhaye icyubahiro gihambaye, abakobwa bakajya baturuka imihanda yose ku isi baje kureba ibivugwa kuri Salomo, bahagera ntibatahe bakigumira aho.
Ikosa Salomo yakoze, ni uko yemeye kwakira abo bakobwa kandi buri wese yarazanaga imana ye, akanabaha aho bubakira izo mana. Bibiliya itubwira neza ko byageze aho abo bagore bahindura umutima we ntiwongere gukunda Imana. 1 Abami 11 :1-13
Mu 1 Abami 11:4, BIbiliya iratubwira iti: “Salomo amaze gusaza, abagore be bamutwara umutima agakurikiza izindi mana, bigatuma umutima we utagitunganira Uwiteka Imana ye nk’uko uwa se Dawidi wari umeze.”
Nabonye abasore benshi cyane bafite umuriro w’ Umwuka mbere y’uko barongora cyangwa barongorwa, ariko rindira gato bamare kwinjira mu by’urugo maze wongere ubitegereze. Uzasanga barakonje bameze nka barafu.
Nubabaza uti ni iki cyatumye mukonja mu mwuka bigeze aha, bashobora no kudashobora kuvuga, kuko hari benshi batekereza ko ari ugupfa kurongora cyangwa kurongorwa n’ubonetse wese kuko gusa avuga ati Yesu ashimwe, cyangwa kuko agendana n’abakijijwe.
Niwicarana n’urubyiruko, uzasanga bamwe muri bo bavuga bati: “Nushaka urubyiruko rwo kwizerwa muri iki gihe, uzajye mu bakijijwe. Nakomeza kukuganiriza ukamubaza uti wowe se ko utarakizwa, ugashaka ko abanza gukizwa kugira ngo mukomeze kugirana umubano, nyuma y’igihe gito azajya akwiyereka nk’ukijijwe ariko mu by’ukuri ari ukugira ngo abone aho aguhera.
Nahuye n’abantu bameze batyo. Ni ho usanga umukobwa amaze kurongorwa, yagerayo umusore akamubwira ati: “Yesu wawe n’agakiza kawe byigumanire, njye nagira ngo nkubone gusa, none ndakubonye!”
Nabonye, simbacira umugani ahubwo ni ikintu niboneye n’amaso yanjye. Nugera mu gihe nk’iki, ni ngombwa kwiyemeza ko utazahukana bamwe barananirwa, kandi warasangaga abwira bagenzi be ati: “Imana yamunyeretse!” Kubw’ibi rero, ntabwo azagira ubutwari bwo gusubirayo ngo avuge ati: Narabeshyaga ntabwo Imana yamunyeretse! Nyuma bikaba bibi cyane kugeza ubwo umwe,
Nashaka kujya mu masengesho, azamubuza. Nashaka kujya mu materaniro, azamubuza amubwire ati icara aho. Baba basigaranye ikintu kimwe gusa: gusengera ibyo kurya, icyayi no kujya kuryama.
Ibi rero biterwa n’uko umuntu aba ataricaye ngo atekereze neza ku byo agiye gukora, no ku buryo bishobora guhindura imyizerere ye. Wowe soma ijambo ry’Imana, uzasanga kurongora gushobora kuguhindura. Ni yo mpamvu hari abantu benshi barongoye cyangwa barongowe, bagahindura idini. Iki si ikintu cy’umukino, ni ikintu kigoye cyane ukwiye kugifataho umwanzuro. Iyo uhinduye imyizerere yawe, uba uhinduye urufatiro rw’ubugingo bwawe. Ni yo mpamvu ukwiye kubanza gushishoza cyane mbere yo gufata icyemezo cyo kurongora cyangwa kurongorwa.
Bishoboka nanone ko yaba ari umukristo ushaka kurushinga na mugenzi we w’umukristo, ariko umenye ko kurongora cyangwa kurongorwa ari ikintu gishobora guhindura imyizerere yawe nk’umukristo. Ni yo mpamvu mukwiye kubanza kumvikana kuri buri kimwe mbere yo kurushinga.
Nabonye abasore biyemeje kurushinga, umwe ari umuriteriyani undi ari umupantekoti. Ibintu byarabakomeranye mu gihe byabaga ngombwa ko bumvikana ku bijyanye n’imyizerere yabo. Byabaye birebire, kugeza ubwo byabaye ngombwa ko abayobozi b’amatorero yabo baza kubikiza.
Ubwo bazaga kubimenyesha, narababajije nti koko mwiteguye kurushinga? Baransubije bati turiteguye. Baje kundeba baramaze kujya kwiyereka ababyeyi babo, baraganiriye n’ababyeyi babo, ariko muri icyo gihe cyose ntibari bagatekereza kuri icyo kintu cy’imyizerere yabo. Byageze aho rero umuyobozi w’itorero ry’abaruteriyani yanga ko umukobwa wo mu itorero rye arongorwa n’umupantikoti. Uwo mukobwa namubazaga ibibazo, ntabasha kubinsubiza.
Tuzi ko abapantikoti batabatiza abana bato, ariko abaruteriyani bakababatiza, kandi nimushyingiranwa muzabyara byanze bikunze. Ni ngombwa rero gutekereza kuri ibi mbere y’uko umwemerera ko muzarushinga, ntabwo uzabitekerezaho numara kurongora cyangwa kurongorwa, ngo ubone kuvuga uti: “Abana banjye ntibashobora kujyayo!” Wari uri he kugira ngo ugombe kuvuga utya nonaha? Ushobora kuvuga ko ari ikintu cyoroshye, ariko si ko biri.
Ikindi abantu bumva ko cyoroshye kandi kitoroshye na hato, ni ukujya gusengera ahatandukanye nk’abashakanye. Nabonye benshi batekereza bati: “Nta kibazo nitumara gushyingiranwa umuntu azajya ajya gusengera ahe n’undi ahe.” Ni byo koko mushobora gukora mutyo, ariko se abana bite? Keretse niba nta gahunda yo kubyara mufite.
Nabonye umuntu umwe wo mu burayi kuri televiziyo avuga ati: “Twanzuye ko tutazabyara, bityo twaciririye imbwa mu cyimbo cy’umwana.” Ni uko iyo mbwa bayiha izina, bayiha igitanda n’icyumba cyayo, bayiha isahani yayo, bayishyiriraho igenamigambi, bayishakira muganga wayo, ibishoboka byose. Byashoboka ko ushaka kunyura inzira nk’iyi. Ariko iyo umaze gushyingirwa kandi ukaba uzi neza ko ugomba kubyara, no ngombwa cyane kuganira ku hantu muzajya musengera mbere y’uko mwinjira mu mushinga.
Ntuzikururire intambara idateze kuzava mu rugo rwawe. Uzi ko hari intambara twikururira nta mpamvu! Yesu yari abizi mu gihe hari hataragera ngo aterwa amabuye, yari azi ko bagomba kumutera amabuye ariko arabahunga. None se niba Yesu yarahunze ibyamugeragezaga, ni kuki wowe wibonekeza? Igihe cyo kugeragezwa kwawe nikigera, uzatsinda kuko Imana yaguteguye ngo ube umutsinzi. Iyo uri muri Kristo, uba uri umutsinzi ndetse no kurushaho ariko si byiza kubyikururira.
Mu Baroma 8:37 handitswe ngo: “Ariko muri byose turushishwaho kunesha n’uwadukunze.” Ariko ibigeragezo umuntu yizaniye bishobora kurimbura ukwizera kwe.
None se ko benshi badatekereza kuri iki hakiri kare ariko kikabazanira ibibazo?
Abandi byagera mu gihe cyo gukora ubukwe bakabona kwibaza bati: “Ubu se tugiye gukorera he ubukwe?” iki kibazo ntabwo ari icyo kwibazwa muri ako kanya, uzaba warakerewe kucyibaza. None se, mbere hose wari uzi ko inshuti yawe isengera ahatandukanye n’ahawe. Ariko igihe cyo gushyingirwa kirageze ubona kwibaza ikibazo wari usanzwe uzi, uti turasezeranira mu itorero rya nde? Iyo bigenze bitya mutangira kuryana kandi atari ko byakagombye kugenda.


text:
UMUNARA W’UMURINZI No. 5 2017 | Ese koko abamarayika babaho?
UBITEKEREZAHO IKI?
Ese koko abamarayika babaho? Bibiliya igira iti:
“Nimusingize Yehova mwa bamarayika be mwe, mwebwe mufite imbaraga nyinshi kandi musohoza ijambo rye, mwumvira ijwi ry’ijambo rye.”—Zaburi 103:20.
Iyi gazeti y’Umunara w’Umurinzi, igaragaza icyo Bibiliya ivuga ku bamarayika n’uruhare bagira mu mibereho yacu.
INGINGO Y'IBANZE
Ese abamarayika bagira uruhare mu mibereho yacu?
Inkuru zivuga iby’abamarayika zituma abantu bumva ko ibiremwa by’umwuka bigira uruhare mu mibereho yacu.
INGINGO Y'IBANZE
Ukuri ku birebana n’abamarayika
Nta handi hantu hizewe wabona ibisubizo by’ibyo bibazo wibaza ku bamarayika, uretse muri Bibiliya.
INGINGO Y'IBANZE
Ese ufite marayika murinzi?
Ese utekereza ko ufite abamarayika bakurinda?
INGINGO Y'IBANZE
Ese habaho abamarayika babi?
Bibiliya itanga ibisubizo by’ukuri.
INGINGO Y'IBANZE
Uko abamarayika badufasha
Imana yagiye ikoresha abamarayika bagafasha abantu.
Ese wari ubizi?
Ese igihe Yesu yitaga abatari Abayahudi “ibibwana by’imbwa” yari abatutse?
BIBILIYA IHINDURA IMIBEREHO Y’ABANTU
Numvaga ko nta Mana ibaho
Byagenze bite kugira ngo umuntu wagenderaga ku matwara ya gikomunisiti kandi ntiyemere Imana, yemere kwiga Bibiliya?
TWIGANE UKWIZERA KWABO
Imana yamwise “umwamikazi”
Kuki izina Sara yiswe yari arikwiriye?
Bibiliya ibivugaho iki?
Kuba isi yagira amahoro cyangwa umuntu akagira amahoro yo mu mutima bisa n’aho bidashoboka mu gihe hakiriho imihangayiko n’akarengane. Ese ibyo bibazo bizakemuka?
Ibindi wasomera kuri interineti
Ese ni ngombwa kugira idini ubarizwamo?
Ese umuntu ashobora gusenga ku giti cye?


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
46 Beli+ yarunamye,+ Nebo irubama; ibishushanyo byazo+ byahekeshejwe inyamaswa n’amatungo, ziba umutwaro n’umuzigo uremerera amatungo ananiwe.
2 Zombi zizubama kandi zuname; ntizizashobora guhungisha+ imitwaro yazo, ahubwo zizajyanwa mu bunyage.+
3 “Mwa b’inzu ya Yakobo mwe, nimuntege amatwi, namwe mwese abasigaye bo mu nzu ya Isirayeli,+ abo nahetse mukiva mu nda, nkabaterura mukivuka.+
4 Ndetse n’igihe muzaba mugeze mu za bukuru, nzaba nkiri wa wundi;+ ni jye uzakomeza kubaheka kugeza igihe muzamerera imvi.+ Nzagira icyo nkora+ kugira ngo nkomeze kubaheka no kubaterura no kubakiza.+
5 “Mwangereranya na nde,+ cyangwa se mwavuga ko ari nde duhwanye? Mwangereranya na nde ku buryo nasa na we?+
6 Hari abatanga zahabu zo mu ruhago rwabo batitangiriye itama, bagapima ifeza ku munzani. Bahemba umucuzi akazikoramo imana,+ hanyuma bakayikubita imbere bakayunamira.+
7 Bayiheka ku rutugu,+ bakayijyana bakayitereka ahantu hayo, ikahahagarara itanyeganyega. Aho bayiteretse ntihava.+ Umuntu arayitakambira ariko ntisubiza, kandi nta we ikiza amakuba ye.+
8 “Muzirikane ibi kugira ngo mugire ubutwari. Mubishyire ku mutima+ mwa banyabyaha mwe.+
9 Mwibuke ibya mbere byabaye mu bihe bya kera,+ mwibuke ko ari jye Mana nyamana+ kandi ko nta yindi Mana+ cyangwa undi duhwanye.+
10 Ni jye uhera mu ntangiriro nkavuga iherezo,+ ngahera mu bihe bya kera nkavuga ibitarakorwa,+ nkavuga nti ‘umugambi wanjye uzahama,+ kandi ibyo nishimira byose nzabikora.’+
11 Ni jye uhamagara igisiga kikava iburasirazuba,+ ngahamagara umuntu akava mu gihugu cya kure aje gusohoza umugambi wanjye.+ Narabivuze kandi nzabisohoza;+ narabitekereje, no kubikora nzabikora.+
12 “Mwa bafite imitima yinangiye mwe,+ nimuntege amatwi, mwa bari kure yo gukiranuka mwe.+
13 Nigije hafi gukiranuka kwanjye,+ ntikuri kure,+ kandi agakiza kanjye ntikazatinda.+ Nzatanga agakiza muri Siyoni, Isirayeli nyihe ubwiza bwanjye.”+
Yohereze
Yohereze
BIBILIYA-UBUHINDUZI BW'ISI NSHYA
Yesaya 46
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
4-10 Mutarama
2 Ibyo ku Ngoma 29-32
Indirimbo ya 114 n’isengesho
Amagambo yo gutangira (Imin. 3 cg itagezeho)
UBUTUNZI BWO MU IJAMBO RY’IMANA
“Gushyigikira ugusenga k’ukuri bisaba imihati”: (Imin. 10)
2Ng 29:10-17—Hezekiya asubizaho ugusenga k’ukuri abigiranye ishyaka
2Ng 30:5, 6, 10-12—Hezekiya atumirira abantu bose bafite imitima itaryarya guhurira hamwe ngo basenge
2Ng 32:25, 26—Hezekiya yicisha bugufi akihana ubwibone (w05 15/10 25 ¶20)
-
Gucukumbura ibintu by’agaciro byo mu Ijambo ry’Imana: (Imin. 8)
2Ng 29:11—Ni mu buhe buryo Hezekiya yatanze urugero rwiza mu birebana no kugena ibyo dushyira mu mwanya wa mbere (w13 15/11 17 ¶6-7)?
2Ng 32:7, 8—Ni ikihe kintu cy’ingenzi twakora kugira ngo twitegure ingorane tuzahura na zo mu gihe kiri imbere (w13 15/11 20 ¶17)?
Ni iki ibyo nasomye muri Bibiliya muri iki cyumweru binyigisha ku byerekeye Yehova?
Ni ibihe bitekerezo nasomye muri Bibiliya muri iki cyumweru nakwifashisha mu murimo wo kubwiriza?
-
Gusoma Bibiliya: 2Ng 31:1-10 (Imin. 4 cg itagezeho)
JYA URANGWA N’ISHYAKA MU MURIMO WO KUBWIRIZA
Tegura uburyo bwo gutangiza ibiganiro muri uku kwezi: (Imin. 15) Ikiganiro. Erekana videwo ya mbere igaragaza uburyo bw’icyitegererezo bwo gutanga igazeti y’Umunara w’Umurinzi, hanyuma muganire ku bintu by’ingenzi mwabonye. Tsindagiriza uko umubwiriza yashyizeho urufatiro rwo gusubira gusura. Uko abe ari na ko mubigenza ku buryo bwa kabiri bw’icyitegererezo bwo gutanga Umunara w’Umurinzi n’agatabo Ubutumwa bwiza. Ibande ku buryo twayobora icyigisho cya Bibiliya twifashishije agatabo Ubutumwa bwiza. Tera ababwiriza inkunga yo gutegura uburyo bwabo bakoresha batangiza ibiganiro.
IMIBEREHO IKWIRIYE ABAKRISTO
Indirimbo ya 127
“Inshingano yacu yo kubaka no kwita ku mazu dusengeramo”: (Imin. 15) Ikiganiro. Saba ababwiriza bifatanyije muri gahunda yo kubaka Inzu y’Ubwami kuvuga ibyishimo baboneye muri uwo murimo. Gira icyo ubaza muri make umuvandimwe uhagarariye imirimo y’isuku no kwita ku Nzu y’Ubwami, mu itorero ryanyu.
Icyigisho cya Bibiliya cy’Itorero: ia igice cya 6 ¶1-14 (Imin. 30)
Isubiramo no kuvuga muri make ibyo muziga mu cyumweru gitaha (Imin. 3)
Indirimbo ya 142 n’isengesho Icyitonderwa: Turabasaba kubanza kumvisha abateranye umuzika w’indirimbo nshya, hanyuma bakabona kuyiririmba.


text:
Kirehe- Abayobozi bagaragaje udushya kurusha abandi barahembwe
Ku wa 14/06/2012 abayobozi b’inzego z’ibanze mu karere ka Kirehe mu ntara y’iburasirazuba bakoze neza bahanga udushya mu buyobozi bwabo bahawe ibihembo. Aba abayobozi bahembwe bakab ari uko More...
Rwanda : RALGA igihe guhemba uturere 5 twahize utundi mudushya
Ishyirahamwe ry’uturere n’umujyi wa Kigali, RALGA rifatanyije n’abafatanyabikorwa baryo, taliki ya 8 Kamena, 2012 bazahemba uturere 5 twahize utundi mu gukora udushya mu guteza imbere kwihangira More...
Itorero ry’uyu mwaka ryagaragayemo udushya twinshi kurusha irishize
Abakoresheje itorero baremeza ko itorero riherutse ryari ririmo udushya twazanywe n’abanyeshuri kurusha iry’umwaka ushize. Ibi babitangarije, tariki 28/12/2011, mu nama yabahuje na Komisiyo y’Ubumwe More...


text:
Umugabo n’umugore we bakekwaho kugira uruhare mu icuruzwa ry’abantu bafatiwe ku mupaka wa Gatuna, mu karere ka Gicumbi bagerageza kujyana abakobwa babiri muri Uganda.
Christian Mandevu n’umugore we witwa Elizabeth Birori ni bo bakurikiranweho iki cyaha, bakaba barafashwe ku wa 26 Nzeri, ahagana saa sita z’ijoro bagerageza kujyana abo bakobwa bari mu kigero cy’imyaka 16 na 20 y’amavuko.
Umuyobozi wa Polisi y’u Rwanda mu karere ka Gicumbi, Superintendent of Police (SP) Steven Gaga yavuze ko ifatwa ry’abo bashakanye ryaturutse ku kudahuza ibisubizo n’abo bakobwa ku hantu bajyaga n’icyari kibajyanye.
SP Gaga yagize ati: "Mu ibazwa, twatahuye ko nta sano abo bakobwa bafitanye, ndetse ko baturuka ahantu hatandukanye, kandi ko bataziranye; mu gihe abo bakekwaho kugerageza kubajyana muri Uganda bari bavuze ko ari abavandimwe."
Umwe muri abo bakobwa akomoka mu karere ka Nyaruguru, naho undi aturuka mu murenge wa Gisozi, ho mu karere ka Gasabo, mu gihe abakekwaho iki cyaha bakomoka mu karere ka Nyanza.
SP Gaga yakomeje agira ati: "Mandevu n’umugore we bavuze ko bari babajyaniye umuntu utuye mu Mujyi wa Kampala wazaga kubaha akazi….ariko abo bakobwa ntibari bazi ubwoko bw’akazi bazaga gukora n’igihembo cyako."
Umuyobozi wa Polisi y’u Rwanda muri aka karere yakanguriye abantu kurangwa n’ubushishozi kugirango batagwa mu mutego w’abajyana abantu mu bindi bihugu bagamije kubabyaza inyungu, kandi asaba buri wese gutanga amakuru yerekeye ibyo bikorwa bibangamira uburenganzira bwa muntu.
Mu buhamya bwabo, abo bakobwa bavuze ko batigeze bamenyesha ababyeyi babo ibijyanye n’ijyanwa ryabo muri Uganda.
SP Gaga yavuze ko iperereza rikomeje kugirango hamenyekane niba hari abandi bagize uruhare muri iki cyaha, kandi yongeraho ko bakomeje ubukangurambaga bwo kurwanya iki cyaha, ndetse n’ibindi muri rusange.
Yagize kandi ati:"Turakangurira abantu, cyane cyane urubyiruko kutararurwa n’ibintu bishobora gushyira ubuzima bwabo mu kaga , kandi turabasaba gutanga amakuru ku gihe y’uwo bakekaho icyo cyaha."
Ingingo ya 250 yo mu gitabo cy’amategeko ahana ibyaha mu Rwanda ivuga ko ’Icuruzwa ry’abantu’ ari ibikorwa bihindura umuntu igicuruzwa bijyanye no gushakisha cyangwa kwimurira umuntu ahandi mu gihugu cyangwa mu mahanga hakoreshejwe uburiganya, ibikangisho, imbaraga cyangwa agahato, ububasha ubikora aba amufiteho, akenshi hagamijwe kumwangiriza ubuzima cyangwa kumubyaza inyungu zitemewe akoreshwa mu biterasoni, mu buraya, mu bikorwa binyuranyije n’amategeko, mu bisa n’ubucakara, kumwica urubozo no kumukorera urugomo ndengakamere cyangwa kumukoresha imirimo yo mu rugo nk’umuja, hishingikirijwe intege nke umuntu afite zikomoka ku bibazo afitanye n’ubuyobozi, ku gutwita k’umugore wibana, indwara, ubumuga n’ibindi bibazo byatuma umuntu muzima akora icyo atatekereje.
Iyi ngingo ikomeza ivuga ko bifatwa kandi nko gucuruza abantu, kubashakamo inyungu hakoreshejwe kubagira abasabirizi ku gahato, kubabera ababyeyi batababyaye hakoreshejwe ikiguzi mu buryo butemewe n’amategeko, kubakoresha mu mashusho y’urukuzasoni, mu masiporo abangamiye ubuzima, kubashora mu ntambara, kubana na bo nk’umugore n’umugabo hagamijwe iyicarubozo n’icuruzwa ry’ingingo z’imibiri yabo.
Iya 251 ivuga ko umuntu wese ugira uruhare, ku buryo ubwo ari bwo bwose, ari we cyangwa abicishije ku wundi, mu gutorokesha umuntu avanywe mu Rwanda ajyanywe mu mahanga agamije kumucuruza akoresheje ubushukanyi, imbaraga, ibikangisho n’ubundi buryo bw’agahato; yishingikirije ibibazo umuntu afitanye n’ubuyobozi, ubutabera, ubupfubyi, ubukene, kwibana, ubumenyi buke, imirimo ivunanye, umuryango w’indahekana, ibura ry’akazi, uburwayi, ubumuga bw’umubiri cyangwa bwo mu mutwe, icyuho mu itegeko n’ibindi byatuma umuntu muzima akora ibyo atatekereje; ahanishwa igifungo kuva ku mwaka umwe (1) kugeza ku myaka itatu (3) n’ihazabu y’amafaranga y’u Rwanda kuva ku bihumbi magana atanu (500.000) kugeza kuri miliyoni ebyiri (2.000.000).
Ibihano biteganyijwe muri iyi ngingo byikuba kabiri igihe uwakorewe icyaha ari umwana.


text:
Ibikoresho
Ubunyobwa ½ kilo
Umunyu
Amazi
Amavuta ibiyiko 2
Uko bikorwa
Umutsa ipanu cyangwa isafuriya ikoze mu cyuma kivanze n’ibumba ku buryo idashiririza
Sukamo bwa bunyobwa ubuhindagure
Bumaze gutangira guhindura ibara usukamo amavuta ku bashaka ko ibishisha biza kuvaho cyangwa ugashyiramo amazi make arimo umunyu ukavanga kugeza akamyemo
Iyo wumva hakirimo akantu kabisi gahumuramo urongera ugasukamo andi mazi -akavanga kugeza akamyemyo
Iyo bumaze gushya ariko butarumuka neza ubukura ku ziko ukaburekera muri ya safuriya cyangwa ipanu wakoreshaga ukavanga bujya guhora bumaze kumuka neza.
Urwego News
Imyororokere
Uko bakaranga ubunyobwa
Ibikoresho
Labels: guteka, ifunguro ribanza, igikoni


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 4, 9-15)
Bavandimwe, 9jye uko mbibona, twebwe intumwa, Imana isa n’iyadushyize inyuma y’abandi nk’abaciriwe urwo gupfa; koko rero, twahinduwe agashungero k’isi, n’ak’abamalayika n’abantu. 10Twebweho turi abasazi ku mpamvu ya Kristu, naho mwe mukaba abanyabwenge muri Kristu ; twebwe turi abanyantege nke, naho mwe murakomeye ; murubashywe naho twe turasuzuguritse. 11Kugeza magingo aya turicwa n’inzara, dufite inyota, twambaye ubusa, turakubitwa, turabuyerezwa, 12kandi turacogozwa no gukoresha amaboko yacu. Baradutuka tukabifuriza umugisha ; baradutoteza tukihangana ; 13baradusebya twe tugahoza abandi ! Twahinduwe nk’icyavu cy’isi, kugeza na n’ubu batugize ibicibwa mu bantu. 14Ibyo simbyandikiye kubakoza isoni, ahubwo ni ukubaburira nk’abana banjye nkunda. 15N’aho mwagira ibihumbi n’ibihumbi by’abarezi muri Kristu, ababyeyi banyu si benshi, kuko ari jyewe wabibyariye muri Yezu Kristu ku bw’Inkuru Nziza.
ZABURI (Zab 145 (144), 17-18, 19-20, 10a.21)
Inyik/ Uhoraho aba hafi y’abamwiyambaza.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
Ibyo abamwubaha bashaka arabikora ;
baba bamutabaje akabumva, akabagoboka.
Uhoraho arinda abamukunda bose,
ariko abagiranabi bose akazabarimbura.
Uhoraho, ibiremwa byawe byose nibijye bigushima,
umunwa wanjye uzavuga ibisingizo by’Uhoraho,
n’ikinyamubiri cyose kizarate izina rye ritagatifu,
iteka ryose rizira iherezo !
IBANGONDIRIMBO RIBANZIRIZA IVANJILI (Yh 14, 6.9)
Alleluya Alleluya.
Yezu, Mwana w’Imana, uri Inzira, n’Ukuri n’Ubugingo :
ukwemera aba yamenye Imana Data.
Alleluya.
IVANJILI
+ Luka (Lk 6, 1-5)
Muri icyo gihe, 1ku munsi umwe w’isabato Yezu anyura mu mirima yeze, abigishwa be bamamfuza amahundo y’ingano, bayavungira mu ntoki barazirya. 2Abafarizayi bamwe baravuga bati “Ni iki gituma mukora ibibujijwe ku isabato ?” 3Yezu arabasubiza ati “Ntimwasomye uko Dawudi yabigenje igihe yari ashonje we n’abo bari kumwe ? 4Uko yinjiye mu Ngoro y’Imana, agafata imigati y’umumuriko akayiryaho, akayihaho n’abo bari kumwe, kandi yari igenewe abaherezabitambo bonyine ?” 5Nuko yungamo ati “Umwana w’umuntu ni we mugenga w’isabato.”


text:
Ndashaka gusa nawe Yesu Mucunguzi !
“Mose amanuka umusozi Sinayi afashe mu maboko ibyo bisate byombi biriho ibihamya, nuko amanutse uwo musozi, ntiyamenya yuko mu maso he harabagiranishijwe n’uwo bavuganye” Kuva 34:29
Hari umuririmbyi waririmbye asenga yinginga Yesu ngo amufashe ase nawe ati : Ndashaka gusa nawe Yesu Mucunguzi, ntawigeze kukumva uvuga urakaye, nyamara sinsa nawe bose barabizi, Mukiza mwiza umfashe nse nawe by’ukuri!! Ati nubwo mbyifuza cyane nyamara siko biri ahubwo mfasha nse nawe by’ukuri.
Undi muririmbyi nawe araririmba ngo nutumbira Yesu uzaba nkawe. Imana ishimwe cyane.
Imana ishimwe cyaneeeee. Gutumbira si ijambo rikunze gukoreshwa cyane, ariko rishatse kuvuga guhanga amaso ku kintu cyangwa ku muntu, gutumbira bitandukanye no kureba bisanzwe kuko gutumbira byo, uba udahumbya kandi bimara umwanya, si igikorwa cy’umunota umwe, kandi akenshi utumbira ikintu ufite impamvu.
Mose we ngo yajyaga agira igihe akazamuka umusozi akajya kubonana n’Imana, nuko ngo iyo yavagayo, kubwo gutindana nayo, kubwo kuyitumbira, ngo yagarukaga mu maso he harabagiranishijwe n’uwo bavuganye!! Imana itugirire neza.
Nkura nasanze mu banyarwanda bavuga ngo uko umugore n’umugabo barushaho kumarana igihe , niko bagenda basa ukazagirango umwe yari musaza wundi!!! Ibaze nawe. Kubwo kubana , kwikubanaho, kumarana umwanya munini ngo abantu bageraho bagasa. Nokuri Yesu niko biri
Twabonye rero ko ibanga ryo gusa na Yesu ari ugutindana nawe mu masengesho, kumuha umwanya, kumwiyegereza kenshi gashoboka. Icyampa ngasa na Yesu kandi ngo iyo musa wowe ushobora kudahita ubyimenyaho ariko abandi barabimenya bikabatera guhinduka. Icyampa nkagira umutima nkuwari muri Kristo Yesu, icyampa ngaca bugufi nkawe, icyampa nkagira imbabazi nk’ize, icyampa nkagira urukundo nk’urwe, ngo ntawigeze kumwumva avuga arakaye. Umuririmbyi ati nyamara sinsa nawe ariko Mukiza mwiza umfashe nse nawe by’ukuri.
Ibihe byiza


text:
Agaciro ko kugira umuryango mwiza (urugo)
Yaba isi, itorero ndetse n’igihugu, umusingi wabyo byose ni umuryango (urugo). Imana niyo yatangije umushinga wo kubaho kwawo. Ibi byahereye muri Edeni Imana imaze kurema Adamu, yarangiza ikabona ko atari byiza ko aba wenyine ikamuremera umufasha umukwiye ari we Eve. Itangiriro 2:18
Wenda dutekereze gato ku buzima bw’umuryango mu rugo, iri niryo pfundo ry’ibindi bintu byose. Ubundi urugo rwagombye kuba uburuhukiro bw’abantu baruhijwe n’ibintu bitandukanye. Umuntu avuye ku kazi n’umunaniro n’ibibazo by’akazi bitandukanye, isi yamukandamije kubera imiruho yayo, umuntu akaba aruhukira mu rugo.
Mu bintu bibabaje ni uguhura n’ibirushya umutima umunsi wose aho wiriwe, wagera no mu rugo ukahasanga ibibiruta.
Iyo igihugu kigize imiryango mibi kigira abaturage babi, kimwe n’itorero iyo rifite abakristo bafite ingo mbi, naryo riba rifite abakristo babi, mbese barwaye. Ni ukuvuga ko nta kizere cy’ejo hazaza riba rifite.
Impamvu ni uko akenshi icyo umuntu azaba cyo, inzozi ze, n’uko azamera ibyinshi abivoma ku isoko yitwa umuryango, kuko niho ahera mbere yo kujya mu itorero ndetse no mu gihugu.
Hari abantu benshi baba mu ngaruka z’ibyo babonye iwabo mu rugo. Umwana w’umuhungu ashobora gukura areba ibibera iwabo akazinukwa urugo, umukobwa yareba ibiba iwabo akazinukwa abagabo.
Nta gihugu cyakora ibyo imiryango yagakoze, uburezi baguha ntibwagira umumaro iyo nta burere wahawe n’aho wakuriye. Igihugu cyangwa itorero ntabwo bisimbura umuryango ahubwo biza byunganira ibyo basanze.
Iyo imiryango irera ibirara, igihugu kigwiza abajura, abasambanyi, abanywa ibiyobyabwenge, n’ibindi bibi byinshi.
Umuryango w’abana b’Imana nawo ubyara abana b’Imana. Ababyeyi bafite ingeso nziza bigishijwe gukunda itorero n’igihugu batanga uburere bwiza ku bana babo kuko umuntu atanga icyo afite. Ibitandukanye n’ibi ni bimwe twita ko bidasanzwe cyangwa se irengayobora.
Ababa mu mitwe y’iterabwoba ntabwo batwara abana bo mu itorero, bajya mu mihanda n’ahandi nk’aho.
Urebye neza wasanga bigoye ko itorero rikiza ubugingo bw’umuntu ufite umuryango mubi. Icyakora ryakwereka inzira rikanakubera ishuri rirera iby’ubugingo, ariko iyo ufite umuryango mubi urataha ukibera umwe wa kera, bikagukamukamo.
Iyo uvuye mu rusengero uhembutse mu buryo bw’umwuka wagera mu rugo bagasengera ibyo kurya, mukaza gusengera kuryama, bitandukanye nugerayo akahasanga ibitutsi n’umushiha. Wenda niyo mpamvu bakunda kuvuga ko urugo rwiza ari nk’ijuru rito.
Niba uva mu rusengero ugasanga no murugo habaho akanya ko gusenga birushaho gufasha ubugingo bwawe.
Iyi niyo mpamvu ikomeye ikwiye gutuma umuntu asengera umuryango kurusha ibindi bintu byose. Nubwo ntawe uhitamo aho azavukira, ariko byashoboka kuragiza Imana uwo wavukiyemo cyangwa se uwo uzashinga ubifashijwemo n’Imana.


text:
Iyobokamana
Abana bafite impano mu Kuramya no guhimbaza bagiye guhurira mu gitaramo
Igitaramo Stir it Up the Gift of God n’igitaramo kigiye kuba ku inshuro ya mbere ,kikaba gifite intego yo kujya giha urubuga abana basohotse mu Urugero Music Academy mugukomeza kwerekana impano zibarimo no kubatinyura gukora muzika . Stir it Up the Gift Of God live Concert izajya yunganira Urugero music Talent, kuko ubusanzwe Urugero Music...
Ku nshuro ya kabiri Jwalkers bateguye igitaramo cyo gushima Imana
Ku nshuro ya kabiri itsinda Jesus Walkers ry’urubyiruko rw’abakristo ribarizwa mu mashuri makuru ryateguye igitaramo cyo gushima Imana kizitabirwa n’abahanzi barimo Serge Iyamuremye, Healing Worship Team n’abandi. Nk`uko bitangazwa na Muhire, umuyobozi w’iri tsinda ngo intego yabo ni ugushima Imana ndetse bakabikora banabwiriza urubyiruko ngo...
Pastor Mucyo Diana , indi mpano ishibutse ngo yomore imitima y’abashavuye
Mucyo Diana ni umuhanzikazi mushya mu ndirimbo zo kuramya no guhimbaza Imana. Afite intego yo kujya yandika ndetse akaririmba indirimbo zifite amagambo yo komora imitima y’abafite intimba ku mutima ndetse no kwamamaza kugaruka kwa Yesu. Mu kwezi k’Ukwakira muri uyu mwaka dusoje nibwo Mucyo Diana yinjiye mu buhanzi. Indirimbo ye ya mbere yamaze...
Babyiniye Imana biratinda ubwo hatangizwaga Ceka Dance Party - AMAFOTO
Kuri uyu wa Kabiri tariki 26 Ukuboza 2017 nibwo hatangijwe ku nshuro ya mbere Ceka Dance Party, igitaramo gihuza urubyiruko rukijijwe rukabyinira Imana mu ndirimbo zinyuranye bafatanyije n’abahanzi baririmba indirimbo zo kuramya no guhimbaza Imana. Ni igitaramo cyabereye mu Mujyi wa Kigali ku Kimironko muri Ituze Garden. Iki gitaramo...
Beauty for Ashes yashyize hanze indirimbo yo kwizihiza Noheli – VIDEO
Itsinda rya Beauty For Ashes ryashyize hanze indirimbo ‘ Child God’ yo kwizihiza umunsi mukuru wa Noheli, banaboneraho kwifuriza Abanyarwanda bose Noheli nziza. Mu kiganiro yagiranye na Rwandamagazine.com, Kavutse Olivier ukuriye iri tsinda yagize ati " Iyi ndirimbo twayishyize hanze mu rwego rwo kwifuriza abantu Noheli Nziza n’umwaka mushya...
Dominic Ashimwe yakorewe ‘Surprise’ mu gitaramo cya Israel Mbonyi – AMAFOTO
Mu imurikwa rya Album ya 2 ya Israel Mbonyi yise ‘Intashyo’, umuhanzi na we uririmba indirimbo zahimbiwe Imana, Domonic Ashimwe yakorewe ‘Surprise’ y’isabukuru y’amavuko n’abahanzi bagenzi be. Hari mu gitaramo cyabaye kuri iki Cyumweru tariki 10 Ukuboza 2017. Ni igitaramo cyabereye mu ihema ryo muri Camp Kigali. Abasaga ibihumbi 2 nibo bari...
Abantu ibihumbi bitabiriye igitaramo cya Israel Mbonyi-AMAFOTO
Kuri iki cyumweru tariki 10 Ukuboza 2017 nibwo Israel Mbonyi yamuritse album ye ya kabiri yise ‘Intashyo’ mu gitaramo cyitabiriwe n’abantu ibihumbi bari bateraniye mu ihema ryo muri Camp Kigali. Igitaramo cya mbere Mbonyi yakoze amurika album ye ya mbere, cyabereye muri Serena Hotel i Kigali, mu ijoro ryo ku wa 30 Kanama 2015, cyitabiriwe...
Muco Adonis waririmbye ’Nzogera kuco yavuze’ agiye gukorera igitaramo i Kigali
Kuri iki Cyumweru tariki 26 Ugushyingo 2017 nibwo Muco Adonis waririmbye "Nzogera kuco yavuze" azakora igitaramo kigamije kumurikira ibihangano bye abakunda indirimbo zo kuramya no guhimbaza Imana. Muco avuga ko yizeye ko abazitabira igitaramo cye bazasubizwamo ibyiringiro. Muco Adonis yayoboraga itsinda ryakunzwe cyane rizwi nka "One...
Korali Abakurikiye Yesu igiye kumurika album ya 8 mu gitaramo cyihariye
Korali Abakurikiye Yesu yo mu itorero ry’Abadivantisiti b’umunsi wa karindwi , itorero rya Kacyiru igiye kumurika album DVD ya 8 mu gitaramo cyihariye izafatanyamo n’amakorali anyuranye harimo n’izaturuka mu gihugu cya Uganda. Abakurikiyeyesu ni korali ikorera mu itorero ry’Abadiventiste b’Umunsi wa karindwi ku Kacyiru ikaba yitegura gukora...
Uko ibiciro byo kwinjira mu imurikwa rya Album ya 2 ya Israel Mbonyi biteye
Umuhanzi uririmba indirimbo zo kuramya no guhimbaza Imana, Israel Mbonyi yamaze gushyira hanze ibiciro byo kwinjira mu gitaramo cyo kumurika album ye ya kabiri ’Intashyo’. Ku itariki 10 Ukuboza 2017 nibwo Mbonyi azaba amurika album ya 2 yise ’Intashyo’ muri Camp Kigali guhera ku isaha ya saa kumi n’imwe z’umugoroba kugeza saa tatu z’ijoro. Izaba...


text:
Urukundo
Impamvu 10 zituma abakobwa bamwe basigaye bagera mu myaka 40 nta mugabo
Nubwo ubukwe butaha uko bwije n’uko bukeye, umubare w’abakobwa bagumiwe bakabura abagabo ukomeje nawo kwiyongera. Iki kibazo gikomerera cyane ba nyirubwite ndetse n’imiryango yabo bigaturuka ku bakobwa ubwabo cyangwa se rimwe na rimwe no muri iyo miryango bavukamo. Nubwo nta myaka runaka umukobwa aba atabona umugabo ariko iyo umukobwa ageze mu...
Ibimenyetso bikwereka ko urukundo rwanyu rugiye guhagarara
Niba uri murukundo cyangwa se ufite umukunzi ariko ukabona bitagenda neza, bitewe n’uburyo mwari mubanye mukimenyana. Hari ibintu bimwe na bimwe byagufasha kumenya ko umukunzi wawe atacyikwiyumvamo cyangwa se ubushuti bwanyu bugana ku musozo(break). Niba yarasanzwe aguhamagara kuri telefone inshuro eshatu(urugero) ku munsi, ukabona atangiye...
Ibintu 5 bikwereka ko uwo mukundana akunda ibyo utunze kukurusha
Muri iyi minsi abantu bakunze kuvuga ko urukundo rwabaye nk’ubucuruzi ku buryo abenshi bashaka inshuti bagambiriye kubona ubutunzi kurusha uko bakunda ba nyirabwo, ndetse bikaba bivugwa ko biri ku isonga mu bisenya ingo zo muri ino minsi. Kuba bimeze bityo ntibivuze ko hakiri bake bakunda bya nyabyo, akaba ariyo mpamvu tugiye kubagezaho ibintu...
Ibintu 4 byagutera kumva ko wahisemo nabi uwo mwashakanye
Iyo abantu bakiri kurambagizanya baba biteze byinshi kubo bazabana, nyamara hari abagera mu rugo bagatangira kwicuza ndetse bakishinja kuba barahisemo nabi. Charlotte ugira inama abagore bakorerwa ihohoterwa ryo mu rugo n’abashakanye muri rusange yatubwiye igitera iyi mitekerereze n’uko wabyitwaramo. Igitera kumva ko wahisemo nabi :...
Ibintu 8 bifasha mu gutegura akabariro ku bashakanye
Ibibazo byinshi by’imibanire mibi hagati y’abashakanye bikunze guterwa n’uko gahunda yo gutera akababariro itagenda neza igihe kinini. Kimwe mu mpamvu zikomeye zo gutagenda neza nuko abashakanye badategurana mbere yo gutera akabariro. Nkuko nta gahunda iyariyo yose yagenda neza itateguwe ni nako gutera akabariro bidashobora kugenda neza igihe...
Amakosa umukobwa akora agatuma agwa ku ishyiga
Mu Rwanda kimwe no bindi bihugu byo muri Afrika hari imyaka umukobwa ageza bagatangira kuvuga yaguye ku ishyiga. Gutinda gushyingirwa gutyo bishobora kuviramo kubireka burundu. Nubwo kudashyingirwa bishobora kuba ari ubushake bw’umukobwa, hari amakosa abakobwa bajya bakora akabaviramo kugumirwa. Kwifuza ibya mirenge (gukunda amafaranga)...
Imyitwarire y’umukobwa witegura gushyingirwa
Umukobwa witegura gushyingirwa aba agiye kuva mu kiciro kimwe cyo mu busore agana mu kindi kiciro cy’abubatse.Twavuga ko aba avuye mu buzima bwa wenyine agiye gukomezanya ubuzima n’undi muntu bakundanye bakemeranwa kubana akaramata. Madamu Mukuru Winfride aratanga inama ku bakobwa bitegura gushyingirwa kugira ngo bazazubake zikomere. Imwe mu...
Ibintu by’ingenzi bituma urugo rukomera
Ingo nyinshi zisenyuka kubera impamvu zitandukanye zaba zituruka ku mugabo cyangwa se ku mugore. Ni byiza kumenya uko abashakanye bakwiriye kubana kugira ngo umunezero ukomeze mu rugo rwabo nk’uko bajya gushakana babyifuzaga. Izi ni zimwe mu ngingo z’ingenzi zubaka urugo rugakomera nkuko Past Liliose Tayi yazitanze mu kiganiro cya Aglow...
Amakosa ukora ugatera uwo mashakanye kwanga ababyeyi bawe
Mu ngo zimwe na zimwe usaka abakazana cyangwa se abakwe badacana uwaka na ba nyirabukwe, nyamara nkuko bitangazwa na Charlotte , umujyanama mu by’ingo, hari ubwo usanga umwe mu bashakanye afite uruhare mu gutera amakimbirane hagati y’uwo bashakanye n’umuryango avukamo mu gihe akoze amwe mu makosa akurikira : Kwirengagiza ko wagize umuryango...
Ukundana n’umusore urusha imyaka ?...Amakosa uzirinda gukora
Hari ubwo abantu bakundana ariko ugasanga umukobwa ari mukuru cyane ku musore, amurusha nk’imyaka iri hejuru y’itanu bigatuma ahorana ipfunwe bitewe n’imyatwirie uwo mukobwa amugiraho ndetse rimwe na rimwe umukobwa na we akumva bimuteye isoni. Mu rwego rwo gusigasira umubano wanyu hari uburyo umukobwa yafata iya mbere mu gukuraho ako kantu ko...


text:
Bamwe mu baturage bo mu Karere ka Nyamasheke, bavuga ko mu kubashyira mu byiciro by’ubudehe, abayobozi babikoraga bagamije kugaragaza ko imirenge yabo ikize aho kugaragaza ukuri nyako kw’uburyo abaturage babayeho.
Aba baturage bavuga ko ibi byakorwaga n’abayobozi, bashyize imbere guhabwa amanota meza, no kugaragaza ko nta bakene bagifite.
Gusa ubuyobozi bw’aka karere bwo bubitera utwatsi, bukavuga ko ibyakozwe byakozwe mu mucyo, ahubwo bukanenga abaturage ko n’ufite uruganda rukomeye usanga yifuza kujya mu cyiciro cy’abatishoboye ngo afashwe.
Aaturage baganiriye n’Izubarirashe.rw bo mu Murenge wa Kanjongo akagari ka Kibogora muri aka karere, bemeza ko kuri bo ibyiciro by’ubudehe batabishyizwemo n’abaturage ahubwo byashyizweho n’abayobozi.
Uwitwa Hakizimana Fulgence wo muri uyu Murenge yagizeati “Byateye ikibazo kubera ko umuturage bamushyiraga ahantu adakwiriye kuko bo bashakaga kwesa imihigo, byemezwaga mu nteko y’abaturage umuntu agashyirwa nko mu cya kabiri, wazajya kwireba ugasanga abayobozi bagushyize mu cya gatatu.”
Yakomeje agira ati “Bidukundiye ni uko ibyiciro byagaruka bigakorwa n’abaturage, bakabitangirira hasi kandi bikaba byemewe ko ibyo abaturage bakoze abayobozi batazongera kubyivangamo.”
Bavuga ko ibi biri mu bituma ubwisungane mu kwivuza muri aka karere bujya hasi, kubera kutagira ubushobozi bwo gutanga amafaranga.
Kuri ibi bibazo aba baturage bagaragaza, Umuyobozi w’akarere ka Nyamasheke avuga ko atari ukuri, we akemeza ko uyu ari umuco mubi.
Kamali Aimé Fabien yagize ati “Icyo kibazo abaturage bavuga njye si ko nkumva, bo bumva bajya mu cyiciro bifuza, ugiye mu baturage ukabaha umwanya n’ufite imodoka abonye uko agira yajya mu cyiciro cya mbere ngo abone ko umwana we yishyurirwa kaminuza, atangirwe mituweri n’ibindi. Gusa, ubu turimo kubibakuramo muri gahunda yo kwigira no kumva ko bacuka.”
Yakomeje agira ati “Usanga nk’uwo muntu amaze kugira itungo n’ibindi ariko agashaka kugumamo, ahubwo uwo muntu aba akwiye kuvamo hakajyamo undi utishoboye, abantu dukwiye kwishimira ko hari aho tuvuye na ho tugeze, abafashwa nabo bakwiye kumva ko barekera gufashwa ahubwo tugafasha abandi.”
Iki kibazo cy’abaturage bavuga gushyirwa mu byiciro hatagendewe ku bushobozi bwabo, bigaragara hirya no hino mu gihugu, aho bemeza ko ari nayo ntandaro yo kunanirwa kwishyurira abana mu mashuri, kunanirwa kwiyishyurira ubwisungane mu kwivuza n’ibindi.
Ubuyobozi ariko bushimangira ko abaturage baba bashaka gufashwa, bukabagira inama yo kwimakaza umuco wo kwiugira.
izubarirashe@gmail.com


text:
Ndayisaba Emmanuel yavuze ko mu bushakashatsi bukorwa buri mwaka n’Urwego rw’Igihugu rushinzwe Imiyoborere hajya hitabwa no ku burezi bw’abafite ubumuga kugira ngo nabo babashe kugira imibereho myiza.
Ndayisaba yabivuze kuri uyu wa Kane ubwo muri Sena inzego zitandukanye zaganiraga ku ishyirwa mu bikorwa ry’amahame shingiro avugwa mu ngingo ya 10 y’Itegeko Nshinga ry’u Rwanda.
Yavuze ko nko kugira ngo umuntu abone akazi agire imibereho myiza agomba kuba yarageze mu ishuri ku buryo agira ubushobozi bwo guhatana ku isoko ry’umurimo, nyamara ngo siko bimeze ku bafite ubumuga.
Yagize ati “Mu bantu bafite ubumuga dukurikje imibare dufite muri iyi minsi aho tumaze kubashyirira mu byiciro, iyo urebye nk’abantu 68 % ntibakandagiye no mu mashuri abanza, wagerekaho abarangije wabavanga n’abo bikaba 88% kandi muzi ko uburezi ari ikintu cy’ingenzi ku bantu bose, ubwo simvuze akazi, ntiwakabona utarageze mu ishuri.”
Ndayisaba yavuze ko mu bushakashatsi bwa RGB hagiye hitabwa no ku bafite ubumuga, hajya hagaragazwa uburemere bw’ikibazo kikitabwaho ku buryo bwihariye.
Ati “Iyo ndebye ukuntu ibipimo bigenda bihinduka, umwaka ku wundi ni ukuvuga ko iyo igipimo kigagaragaye, abantu bashyira ingufu mu kugira ngo barebe ko bakizamura.”
Ibarura rusange ry’abaturage ryakozwe n’Ikigo cy’Igihugu gishinzwe ibarurishamibare (NISR) mu mwaka wa 2012 ryagaragje ko mu Rwanda abafite ubumuga bafite imyaka itanu kuzamura bangana na 446,453.


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 15, 35-37.42-49)
Bavandimwe, 35ubwo ntihabuze uwibaza ati “Abapfuye bazazuka bate ? Bazahingukana umubiri uteye ute ?” 36Mbega injiji ! Ese icyo ubibye ntikibanza gushanguka ngo kibyare ubuzima ! 37Kandi icyo ubibye gitandukanye n’urubuto ruzaza ; ni akabuto gasa k’ingano cyangwa k’ikindi kindi. 42Ni na ko bimeze mu kuzuka kw’abapfuye : umubiri ujyira mu gitaka gushanguka, ukazukira mu budashanguka ; 43ushyirwa mu gitaka ari nta kamaro, ukazukana ikuzo ; ushyirwa mu gitaka ari nta ntege, ukazukana ibakwe ; 44Hahambwa umubiri usanzwe wa muntu, hakazuka umubiri wahinduwe na Roho. Ubwo koko habaho imibiri ya kamere gusa, hashobora no kubaho n’imibiri yahinduwe na Roho.
45Ni na ko byanditswe ngo : Muntu wa mbere Adamu yagabiwe ubuzima bw’umubiri, ariko Adamu wa kabiri ugizwe na Roho, atanga ubuzima. 46Cyakora habanza ubuzima bw’umubiri, hagakurikiraho ubuzima bwa Roho. 47Muntu wa mbere wavuye mu gitaka ni umunyagitaka ; Muntu wa kabiri we aturuka mu ijuru. 48Uko umunyagitaka yabaye ni na ko abanyagitaka bameze ; uko uwaturutse mu ijuru ameze ni na ko abagenewe ijuru bazaba. 49Nk’uko twabayeho mu misusire ya Muntu w’umunyagitaka, ni na ko kandi tuzagira imisusire y’Uwaturutse mu ijuru.
ZABURI (Zab 56 (55), 4.5b.10, 11a.12, 13-14a)
Inyik/ Nzagenda imbere y’Imana, ku isi y’abazima.
Igihe mfite ubwoba ni wowe niringira,
niringira Imana maze simbe nagira ubwoba.
Abanzi banjye bazakubana bahunga, umunsi nagutabaje ;
ndabizi Imana iri kumwe nanjye !
Niringira Imana ari na ko ndata ijambo ryayo,
niringira Imana maze simbe nagira ubwoba ;
ubwo se abantu bashobora kuntwara iki ?
Mana yanjye, nkomeye ku masezerano nakugiriye,
nzagutura ibitambo by’ibisingizo,
kuko amagara yanjye wayakijije urupfu.
None se ibirenge byanjye ntiwabirinze gutsikira ?
IBANGONDIRIMBO RIBANZIRIZA IVANJILI
Alleluya Alleluya.
Ijambo ry’Imana ryabibwe mu mitima yacu :
hahirwa uryakira rikera imbuto nyinshi.
Alleluya.
IVANJILI
+ Luka (Lk 8, 4-15)
Muri icyo gihe, 4abantu benshi bamaze guterana baturutse mu migi yose bamusanga, Yezu ababwiza uyu mugani ati 5“Umubibyi yavuye iwe ajya kubiba imbuto ye. Igihe abiba imbuto zimwe zigwa iruhande rw’inzira ; barazikandagira, n’inyoni zo mu kirere zirazirya zose. 6Izindi zigwa mu mabuye ; zimaze kumera ziruma kuko zabuze amazi. 7N’izindi zigwa mu mahwa ; amahwa arakura arazipfukirana. 8Izindi zigwa mu butaka bwiza ; ziramera zera imbuto karijana.” Amaze kuvuga atyo atera hejuru ati “Ufite amatwi yo kumva niyumve !”
9Abigishwa be bamubaza icyo uwo mugani ushaka kuvuga. 10Arabasubiza ati “Mwebweho mwahawe kumenya amabanga y’Ingoma y’Imana ; naho abandi bakabwirwa mu migani ‘kugira ngo barebe boye kubona, bumve boye gusobanukirwa.’ 11Dore rero icyo uwo mugani uvuga : imbuto ibibwa ni ijambo ry’Imana. 12Abameze nk’imbuto zaguye iruhande rw’inzira ni abumva iryo jambo, hanyuma Sekibi akaza akarikura mu mutima wabo, agira ngo batemera bagakira. 13Abameze nk’imbuto zaguye mu mabuye, ni abumva iryo jambo bakaryakirana ibyishimo, nyamara ntiribacengeremo ngo ribashingemo imizi. Ni abemera by’akanya gato ; ibishuko byaza bagahita bacika intege. 14Abameze nk’imbuto zaguye mu mahwa ni abumva ijambo, ariko imihihibikano n’ubukungu n’amaraha y’isi bikabapfukirana, bikababuza kwera imbuto. 15Abameze nk’imbuto zaguye mu butaka bwiza ni abumva ijambo, bakaryakirana umutima ukeye kandi mwiza, maze bakera imbuto nziza babikesha ubudacogora bwabo.”


text:
Home > Utuntu n’utundi > Kazuo Ishiguro umwanditsi wegukanye igihembo cyitiriwe Nobeli muri 2017 ni (...)
Kazuo Ishiguro umwanditsi wegukanye igihembo cyitiriwe Nobeli muri 2017 ni muntu ki?
Kazuo Ishiguro ni umwanditsi w’umuhanga ubizi kandi ubikunda wabonye izuba tariki ya 08 Ugushyingo 1954. Uyu mugabo wavukiye i Nagasaki mu Buyapani agakurira mu Bwongereza niwe uherutse guhabwa igihembo cy’amahoro cy’abanditsi kitiriwe Nobel, yashyikirijwe ku wa Kane w’iki cyumweru gishize tariki ya 05 Ukwakira 2017.
Kazuo Ishiguro ni Umwongereza ufite inkomoko mu Buyapani, avuka mu muryango w’abana batatu akaba ari we muhungu wenyine, akomoka kuri se witwa Shizuo Ishiguro, wari umuhanga mu byo gusesengura amazi y’inyanja ndetse na nyina Shizuko.
Mu 1960, umuryango we wose werekeje mu Bwongereza bajya gutura i Guildford, muri Surrey mu majyepfo ashyira iburasirazuba bw’u Bwongereza kugira ngo se Shizuo Ishiguro abashe gukora nk’umushakashatsi mu kigo cya ‘National Institute of Oceanography’, giherereye Southampton.
Kazuo Ishiguro yatangiriye amashuri abanza i Surrey ariko ababyeyi be batekerezaga ko batazatinda mu Bwongereza ku buryo bibwiraga ko amasomo ye azayakomereza mu Buyapani ariko ntibyakunze.
Nubwo yavukiye mu Buyapani Kazuo ni umwongereza
Ku myaka 20 nibwo Kazuo Ishiguro yemejwe bidasubirwaho nk’umunyeshuri wa kaminuza ya Kent( Kent University), aho yanakuye impamyabumenyi y’icyiciro cya kabiri cya kaminuza mu bijyanye n’ubugeni(art) mu gashami k’Icyongereza na Firozofi(philosophy). Akirangiza icyiciro cya mbere cya kaminuza yahise atangira kwandika ibitabo birimo inkuru mpimbano(fiction novels).
Mu mwaka wa 1980 yahise ajya kwiga icyiciro cya gatatu cya kaminuza(masters degree) muri kaminuza ya East Anglia mu bijyanye n’ubuhanzi nyandiko(creative writing), aha yahise anabona akazi ko gufasha abantu i Glasgow na Londres kugeza ubwo mu 1982 yahisemo kwihebera ibijyanye no kwandika, anaguma burundu mu Bwongereza iruhande rw’umugore we Lorna MacDougall yashatse mu 1986 hamwe n’umukobwa wabo Naomi.
Kazuo yaminuje mu bijyanye n’ubuhanzi nyandiko
Kazuo Ishiguro yagiye yandika ibitabo byinshi byakunzwe, aha twavuga nka The reamains of the day mu 1980, Unconsoled mu 1995, When We Were Orphans muri 2005 ndetse n’ibindi byinshi cyane. Zimwe mu nkuru yagiye yandika zifashishijwe muri cinema, urugero nka The Remains of the Day yakinwemo filimi yakozwe na James Ivory mu 1993 hamwe na Never Let Me Go yakinwemo filimi yakozwe na Mark Romanek isohoka mu 2010. Kazuo Ishiguro yanafashije umuhanzi w’umunyamerika ukora injyana ya Jazz witwa Stacey Kent kwandika nyinshi mu ndirimbo ze zigize album ze Breakfast on The Morning Tram (EMI, 2007) na The Changing Lights (2013).
Yanditse ibitabo byinshi byakozwemo filime
Yahatanye mu marushanwa menshi atwara ibihembo byinshi birimo Prix Whitbread yegukanye mu 1986(kimwe mu bihembo byari byubashywe cyane mu buvanganzo bwo mu Bwongereza kugeza mu 2006), Booker Prize mu 1989(Iki nacyo ni igihembo ngarukamwaka gihabwa abanditsi b’intyoza mu rurimi rw’icyongereza), ariko noneho 2017 imubereye agahebuzo kuko yegukanye igihembo gihabwa ingenzi mu ndashyikirwa kuri uyu mubumbe cya Nobel.


text:
Bamwe mu baturage bo mu Murenge wa Kaninga Akarere ka Gicumbi bahangayikishijwe na bamwe mu bapolisi n’abayobozi b’inzego z’ibanze batuma ikiyobyabwenge cya kanyanga kidacika.
Ubwo ubuyobozi bwaganiraga n’abaturage ku kibazo cya kanyanga, ntibazuyaje kuvugira mu ruhame ko mu bayobozi n’abapolisi hari abatuma idacika.
Abaganiriye n’Izubarirashe.rw bavuga ko hari abapolisi n’abayobozi b’inzego z’ibanze banywa kanyanga kandi ari bo bafite inshingano zo kuyirwanya bigatuma bibaza uburyo izaranduka bikabayobera.
Umurenge wa Kaniga ukora ku mupaka uhuza u Rwanda na Uganda, uzwiho cyane icuruzwa rya kanyanga, aho abaturage biyemerera ko ihari ku bwinshi.
Abo baturage bavuga ko uretse kunywa kanyanga kwa bamwe mu bapolisi ndetse n’abayobozi bo mu nzego z’ibanze, hari n’abakingira ikibaba abarembetsi (abayivana muri Uganda) bayinjiza mu gihugu.
Kuba inzego zishinzwe kurwanya kanyanga harimo bamwe mu bayinywa, bakayicuruza ndetse bakanakingira ikibaba abayicuruza, abo baturage bavuga ko bigoye kuba yacika.
Ubuyobozi bw’Akarere ntibuhakana aya makuru, aho bwemeza ko umuyobozi ndetse n’umupolisi ugaragaweho uwo muco mubi abihanirwa.
Abaturage twaganiriye ntibifuje ko dutangaza imyirondoro yabo kubera impamvu z’umutekano wabo.
Umwe mu baturage wo mu mu Kagali ka Mulindi yabwiye Izubarirashe.rw ko we yiyiziye abapolisi bafata Abarembetsi bakura kanyanga muri Uganda, bamara kuyibambura bagahindukira bakajya kuyigurisha n’abacuruzi basanzwe bayicuruza.
Yagize ati “Jyewe ndabiyiziye, iyo bafashe kanyanga iyo bamena ni yo nkeya kuruta iyo baba bagurishije. N’abacuruzi ba kanyanga inaha barabihamya ko hari abapolisi bayibazanira.”
Uyu muturage ahamya ko hari abapolisi we yiboneye bayinywa.
Undi muturage avuga ko bamwe mu bayobozi b’utugari n’imidugudu baba bazi neza abacuruza kanyanga ariko ntibatange amakuru ngo babe bafatwa ngo babihanirwe.
Yagize ati “Nguhaye urugero hano iwacu hari abakuru b’imidugudu binywera kanyanga kandi bazi n’aho icururizwa, ndetse n’akagari karabizi, ubwo se urumva yacika ite?”
Abaturage bose twaganiriye bagaragaza impungenge kanyanga ibateye, aho ngo ikurura urugomo rukabije rutuma umutekano uhungabana.
Ubuyobozi bw’Akarere ka Gicumbi na bwo bwemeza ko ikibazo cya kanyanga kibahangayikishije, aho ngo kiza ku isonga mu guteza amakimbirane mu ngo.
Benihirwe Charlotte, Umuyobozi w’Akarere wungirije ushinzwe imibereho myiza yagize ati“Ni ikibazo gihangayikishije kuko turi kubona amakimbirane mu muryango, ubusinzi, ubukene ndetse n’ibindi byaha biterwa n’icyo kiyobyabwenge cya kanyanga.”
Uyu muyobozi avuga ko batahakana ko haba hari abapolisi n’abayobozi batuma kanyanga idacibwa nk’uko bikwiye.
Yagize ati “Ntabwo twabihakana kuko abaturage babivuga babibonye ariko aba umukobwa umwe agatukisha bose, hari abayobozi bijandika muri ibyo bakaba bajya mu bucuruzi bwa kanyanga ndetse no gukingira ikibaba abayicuruza. Gusa ntabwo ari ikintu twihanganira ubufatiwemo wese arabihanirwa. N’aho byaba bishyigikiwe n’abayobozi iyo baturage babigaragaje barabihanirwa.”
Yunzemo ati “Ndetse no mu bapolisi ababifatiwemo barabihanirwa. Ntabwo ari ikintu cyo kwihanganira kuko bibangamiye umutekano w’akarere kacu.”
Benihirwe yemeza ko ubu bihaye intego yo kurwanya icuruzwa rya kanyanga, aho mu byumweru 2 bishize ngo bangije litiro 200 zayo.
Ati “Amaharerezo ni ukurandura iki kibazo, aho hari intambwe yatewe , impamvu bidahita bikorwa uwo mwanya ngo bihite bikunda ntabwo ari ibintu bakora ku mugaragaro, kuko birabujijwe mu mategeko y’u Rwanda, umuntu iyo akora yihishe ahora acunga, gusa amayeri bakorsha twamaze kuyamenya.”
Ahamya ko hari aho abapolisi bafatirwa muri ruswa zishobora kuba ziba zinafitanye isano no kureka ibiyobyabwenge bikambuka. Gusa yemeza ko abagiye babifatirwamo babihaniwe.
Hashize igihe kinini ikibazo cya kanyanga mu Karere ka Gicumbi kivugwa cyane, aho mu minsi yashize abarembetsi bayivana muri Uganda bakoreraga urugomo rukomeye abaturage babaga babimenyesheje ubuyobozi.


text:
Kuri uyu wa 7 Ukwakira 2016 ni bwo habaye umuhango wo gusezera bwa nyuma nyakwigendera Senateri Jean de Dieu Mucyo witabye Imana mu ntangiriro z’iki cyumweru dusoza.
Ni umuhango wabimburiwe no kumusezeraho mu rugo iwe i Nyamirambo mu Mujyi wa Kigali.
Nyuma habayeho umuhango wo kumusezeraho mu Nteko Ishinga Amategeko mu cyumba cya Sena, aho abayobozi bakuru b’Igihugu batandukanye bawitabiriye.
Mu masaha ya saa sita z’amanywa ni bwo hakurikiyeho igitambo cya misa cyo kumusabira cyatuwe n’abepisikopi babiri bafashijwe n’abapadiri 18, aho umwepisikopi Filipo Rukamba wa Diyosezi ya Butare ari na yo Mucyo akomokamo ari we wayoboye icyo gitambo cya Misa.
Kiliziya ya Paruwasi ya Regina Pacis iherereye i Remera iki gitambo cyabereyemo yari yuzuye aho hari n’abantu benshi bari babuze aho bicarara bahitamo kumvira misa bari mu miryango ndetse no hanze ya kiliziya.
Uyu muhango kandi wanitabiriwe na Madamu Jeannette Kagame.
Igitambo cya misa gihumuje, abafashe amagambo bose bagarutse ku bupfura, kwicisha bugufi n’urukundo byaranze nyakwigendera Senateri Jean de Dieu Mucyo.
Mu bafashe ijambo harimo n’umwe mu bana b’imfubyi barezwe na Mucyo, aho yari ahagarariye imfubyi nyinshi ndetse n’abapfakazi Mucyo yagiye afasha nyuma ya Jenoside yakorewe Abatutsi.
Umushinjacyaha Mukuru, Richard Muhumuza wakoranye na Mucyo ubwo yari Umushinjacyaha wa Repubulika, na we yunze mu ry’abandi aho yagaragaje uburyo yari umugabo w’umuhanga, umunye akazi ashinzwe kandi wicisha bugufi.
Nyuma y’igitambo cya misa hakurikiyeho kujya gushyingura umurambo nyakwigendera wakomereje mu irimbi rya Rusororo riherereye mu Karere ka Gasabo.
izubarirashe@gmail.com


text:
Kuri uyu wa Gatanu nibwo inzego zitandukanye zirimo Minisiteri y’Ubuzima n’Ishami ry’Umuryango w’Abibumbye Ryita ku Bana, UNICEF, baganiraga ku mbuto ziri kwera kuri gahunda y’iminsi 1000, hamurikwa n’indirimbo nshya ibumbatiye ubutumwa bw’iyo gahunda, yakozwe n’abahanzi Knowles, Riderman, Tom Close, Aline Gahongayire na Makanyaga.
Minisitiri w’Ubuzima, Dr Diane Gashumba, yavuze ko ikigamijwe muri gahunda y’iminsi 1000 ari ukugira ngo umubyeyi ukimara gusama amenye akamaro ko kwiyitaho ubwe ku mirire kugeza umwana avutse, kwita ku mwana akivuka, akonka kugeza ku mezi atandatu nta kintu avangirwa, no kwita ku mwana kugera agize imyaka ibiri.
Aho ngo niho umwana ashobora kuzaharira cyane igihe imirire ye ititaweho, cyangwa iy’umubyeyi utwite kimwe n’umubyeyi wonsa.
Yakomeje agira ati “Ikibazo cy’imirire mibi gihagaze nabi ku buryo abana benshi bafite ikibazo cyo kugwingira kandi ntabwo bikwiye, kubera ko usanga abo bana n’aho baherereye atari mu turere wavuga ngo ntabwo tweza. Ahenshi ni mu turere dufite ubutaka [bwera], hagwa imvura, ku buryo ari ikibazo cy’abaturage bafite imyumvire iri hasi, cy’ababyeyi bataye inshingano.”
Ngo ni n’ikibazo kireba n’ubuyobozi bwo bufite inshingano yo kwigisha abaturage gutegura indyo nziza n’uburyo bukwiye bwo kwita ku mwana, ariko cyane cyane uruhare rw’umubyeyi rukaza imbere.
Uturere tuza imbere mu kugira abana benshi bagwingiye ni utwo mu Ntara z’Uburengerazuba n’Amajyepfo.
Minisitiri Gashumba yakomeje agira ati “Turacyafite abana bagera kuri 38% bafite ikibazo cyo kugwingira, urumva ni umubare munini kandi ntabwo kugwingira ari ubugufi gusa nk’uko Abanyarwanda babikeka, ariko aba yagwingiye no mu bwonko.”
“Ni ukuvuga ngo ni umwana udashobora kwiteza imbere, ni umwana utazajya mu ishuri ngo akurikire, ni umwana utaziteza imbere cyangwa ngo agirire akamaro umuryango we.”
Umuyobozi wa UNICEF mu Rwanda, Ted Maly, yavuze ko iyi gahunda y’iminsi 1000 yagize uruhare mu kuzamura ubumenyi ku mirire y’abana bari munsi y’imyaka itanu, ababyeyi batwite n’abonsa kimwe n’abana bajya ku ishuri, kuva yatangira mu 2013 igamije ko umwana agira intangiriro nziza z’ubuzima.
Yakomeje agira ati “Ubu bukangurambaga bwagize uruhare muri iyi ntego dufite. Ibipimo biheruka by’Igenzura ku baturage n’imibereho yabo (DHS) byerekana ko ukugwingira mu bana kwari kuri 38% ugereranyije na 44% yabarwaga mu 2010. Urebye ibimaze gukorwa, dufite icyizere cyinshi by’umwihariko mu kuzamura imyumvire n’ubumenyi ku bintu byose bigira ingaruka ku mirire y’abana.”
Yanavuze ko muri uyu mwaka UNICEF yakoze isuzuma ku igabanuka ry’ukugwingira mu Rwanda, ryerekanye ko ‘buri wese mu gihugu yumva akamaro k’iminsi 1000 ya mbere.’
Ibyo ngo byagizwemo uruhare n’inzego zitandukanye zitanga ubutumwa ku kuboneza imirire, harimo n’abahanzi bakoze indirimbo ku minsi 1000, avuga ko ari uburyo bwiza mu gukomeza urwo rugendo ndetse ko iyo ndirimbo ikomeza gusangizwa abantu benshi.
Ted yashimangiye ko ku bufatanye na Minisiteri y’Ubuzima, UNICEF izakomeza gutanga umusanzu mu kwita ku buzima bw’abana, ku buryo kugwingira bizagera aho biba amateka mu gihugu.
Depite Rusiha Gaston wo mu ihuriro ry’abagize Inteko Ishinga Amategeko riharanira imibereho myiza y’abaturage n’iterambere, yasabye ko gahunda zifasha mu kurwanya ukugwingira kw’abana zongerwamo imbaraga kuko ari ikibazo gihangayikishije.
Zirimo nk’igikoni cy’umudugudu n’agakono k’umwana, ndetse uturere tukajya duhiga ibipimo byo kugabanya imirire mibi mu bana no kugwingira, kandi mu isuzuma ry’imihigo rya buri mwaka hakarebwa intambwe yatewe, hagashyirwaho n’intego nshya.
Gahunda nshya mu guhashya imirire mibi
Inama y’abaminisitiri yateranye muri iki cyumweru, yagize Dr Anita Asiimwe, Umuhuzabikorwa ku rwego rw’igihugu wa gahunda ya ECD igiye guhangana n’ikibazo cy’imirire mibi ihereye mu midugudu.
Dr Diane Gashumba yagize ati “Ni gahunda izaba ishingiye ku mudugudu aho abaturage bari, kugira ngo buri wese abe yumva ko iki kibazo kimureba. Twe gusiga abana bandagaye ngo tugiye ku kazi, ntabwo abana ariko gutera imbere. Ntabwo umubyeyi akwiye kurera umwana narangiza amusige mu nzu, amusigire ikijumba kimwe.”
“Iyo ECD nicyo izaza kumara, ngo dusubize ababyeyi inshingano zabo, ababyeyi bicarane mu mudugudu, abafite intege nke bunganirwe n’abafite intege nyinshi, burya iyo abantu baturanye mu mudugudu baba baziranye. Umwana tumenye ngo yariye inshuro zingahe, yariye iki, ndetse na gahunda za leta zo gufasha abatishoboye tumenye neza ko zigenda neza dufatanyije n’izindi nzego.”
Minisitiri Gashumba yashimangiye ko ikibazo cy’imirire mibi ituma habaho kugwingira kidashobora kunanirana, igihe inzego zose zaba zigihagurukiye.
Amafoto: Moise Niyonzima


text:
Akira imbabazi z’Imana mu izina rya Yesu Kristo.
“Garuka wa musubiranyuma we, Isirayeli” Niko Uwiteka avuga. Sinzakurebana igitsure kuko ndi umunyambabazi. Niko Uwiteka avuga. Sinzakomeza kurakara iteka. Yeremiya 3:12
Aha, ni nk’igihe umwana mu rugo aba yakoze ikosa, yarangiza agatorongera , yabona umubyeyi we aje, akiruka akajya kwihisha. Hari nigihe aba atakoze ikosa rimwicisha, wenda ari n’akantu gato, ariko umutima we ukamwemeza ko iwabo baribumwice, cyangwa bakamukubita cyane. Noneho igihumuriza wa mwana, ni ukumva umubyeyi we amwinginga ngo nahumure ntibari bumukubite! Imana ishimwe.
Burya koko Imana ni umubyeyi ukurikije imvugo yayo “Sinzakurebana igitsure kuko ndi umunyambabazi” “Sinzakomeza kurakara iteka.”! Ayiweee mbega kwinginga n’ijwi ryoroheje!
Mu buzima bwacu bwa gikristo, amakosa abaho, n’ibyaha bijya biducika tukabikora, ikibi ni ukubikora wabigambiriye. Muri Zaburi, Dawidi yigeze gusenga ngo ujye urinda umugaragu wawe gukora ibyaha by’ibyitumano. Ikibazo kibaho ni ukutamenya gusaba imbabazi, cyangwa se wanazisaba, ntiwizere ko wazihawe. Ikintu cyo kutakira imbabazi, ni imwe mu ntwaro satani akoresha ashaka kutwihebesha ko Imana yadukuyeho amaboko,kutubuza ubugingo, ariko hamwe n’iri jambo “Akira imbabazi z’Imana mu izina rya Yesu Kristo”
Mu gitabo cy’Umugenzi, iyi ntwaro satani yarayikoresheje ashaka kwihebesha Mukristo ko n’ijuru atazarigeramo, asanga mukristo yarasobanukiwe icyo bita kwakira imbabazi ukanaziyumvamo. Satani yamwibukije ngo ahantu yageze akayoba inzira, ahantu ngo yashatse gusubira mu byaha aho yavuye, akamubwira ati kubera ibyo byaha wakoze, n’ijuru ntuteze kuzarigeramo kuko nyiraryo wamubabaje. Maze Mukristo asubiza satani/ apoluoni ati ahubwo ibyaha uvuze ni bike ugereranije nibyo nakoze, ariko byose, Umwami wanjye yarabimbabariye! Imana ishimwe cyane, ubwo kandi kuri icyo, aba anesheje satani.
“ Icyo nshaka kimwe ni uko wemera ibyaha byawe, ibyo wacumuye ku Uwiteka Imana yawe” Yeremiya 3:13 . Humura Imana ni Inyembabazi, akira izo mbabazi mu izina rya Yesu. Ibihe byiza


text:
Sobanukirwa akamaro k’ubuki ku buzima bw’umuntu
Batu bashobora gukoresh ubuki mu kuburya kuko buryohera,abandi ntibawiteho kuko badkund ibiryohera,ariko kandi bugirira akamaro kanini kubabukoresha ndetse ni umuti w’indwara nyinshi .
Zimwe mu ndwara zivurwa n’ubuki.
- Ubuki bukoreshwa mu kuvura ubugendakanwa. Ubusiga mu kanwa ku rurimi rw’uburwaye, 2 ku munsi.
- Ku bagabo iyo unywa ibiyiko binini 3 ku munsi byibuza bigufasha gutinda kurangiza mu gihe cy’imibonano kandi binafasha igitsina gufata umurego.
- Iyo buvanzwe n’amavuta yo kwisiga bituma ugira uruhu rwiza
- Bushyirwa ku bikomere n’ubushye bigatuma igisebe cyuma vuba.
- Burwanya kanseri n’indwara z’umura
- Bukoreshwa mu kuvura ikirungurira n’igifu kirimo ibisebe
- Buvura indwara zo mu muyoboro w’inkari nko; kunyara ntizishire neza, kokera uri kunyara no kubyimba uruhago
- Iyo unywa inzoga ukajya uvangamo n’ubuki bikurinda gusinda. Aha ntibivuze kunywa inturire cyangwa inkangaza. Nukunywa inzoga ukwayo nabwo ukwabwo.
- Ku bakoresha imbaraga cyane nk’abantu basiganwa ubuki butuma udatakaza ingufu kuko burimo amasukari anyuranye kandi isukari yongera imbaraga.
- Bukoreshwa mu kuvura mikorobi zitandukanye cyane cyane bagiteri.
- Buvura inkorora, kubabara mu muhogo na asima bitewe na vitamin C ibamo
- Buvura guhitwa no kuruka
- Bufasha amaso kureba neza kuko bukize kuri vitamin A
Uko ubuki bukoreshwa
Ukoresha ikiyiko kinini cg 2 inshuro hagati ya 3 na 5 ku munsi. Ni ukuvuga byibuze 50g ariko nanone nturenze 150g ku munsi.
Ushobora kubukoresha bwonyine, kubuvanga n’amazi y’indimu,icyayi cya mukaru cg amazi y’akazuyazi.
Urabukoresha kugeza ukize neza kandi niyo utarwaye ukabukoresha bukurinda indwara zinyuranye.
Icyitonderwa
Ubuki ntibuhabwa umwana utarageza ku mwaka.
Umurwayi wa diyabete ntabwemerewe kuko bugira amasukari menshi anyuranye
Si byiza kubuvanga n’imbuto nka maracuja, amacunga cg ibinyomoro kuko bwangiza vitamin C ibamo. Iyo uri burye imbuto n’ubuki ushyiramo intera y’amasaha 2 byibura.
Iyo ubuvanze n’amazi yatuye bibugabanyiriza ubushobozi.
Twibutseko ari ubuki bw’umwimerere, si bwabundi buba bwanyuze mu nganda kuko buba buvanzwemo ibindi.
Byatanzwe na Francois Biramahire


text:
Amamesa yihanganira ubukonje Rhapidophyllum hystrix (Amamesa afite amahwa)
Rhapidophyllum hystrix ni kimwe mu bwoko bw’amamesa bwihanganira cyane ubukonje. Hari ubwoko bumwe gusa mu bwoko bwa Rhapidophyllum. Ahantu aya mamesa akunda kwibera ni ahantu hatoshye mu gace k’amajyepfo y’iburasirazuba bwa Leta Zunze Ubuymwe za Amerika. Ikindi kandi yishimira ubukonje bwo hasi bwa dogere 20 munsi ya zero, ni igihingwa cyaba ahantu hose ku isi cyanecyane i Burayi.
Ni ubwoko kukomeye bw’amamesa, bugira uburebure hagati ya metero 1 kugera kuri 3 kikagira amahwa menshi akurura ku ruti. Rapidofilumu Hisitirikisi ni amamesa agira uduti turandaranda tukagira utubumbe ku ruhu, utu duti twinshi tugenda twihuza tugafatana tugakora uruti rw’umubyimba ugenda uhindagurika. Nyuma y’igihe, uru ruti rufatanye cyane ruvamo igihimba kidashobora kwinjirwa mo amazi.
Aya mamesa y’amahwa ntakora uruti nyarwo ahubwo ubwibumbe bwa buhoro buhoro bugera kuri metero 1 n’ibice 2 n’umubyimba wa santimetero 17 n’ibice 8. Inti zayo zigirwa n’ibice byo hasi by’amababi, uduti n’amahwa maremare yiburungushuye.
Bikura bireba hejuru, bishobora kandi gukururuka hasi ku butaka y’uko biba birwanira urumuri n’ahantu. Iyo buri gati gakuze, amahwa yiburungushuye avuka hagati y’amababi ahurira noneho n’imbuto zigakura zijya mu butaka bwumutse ku bushyuhe bwegereye dogere selisiyusi 20.
Mu myaka itatu ya mbere, birasambwa kudashyira ingemwe zabyo ahantu hakonje. Aya mamesa y’amahwa akunda ahantu humutse hari izuba cyangwa igicucu, ariko ubusanzwe ha kenerwa izuba uko ubutumburuke bugenda buzamuka. Ibiti bigaragara neza iyo biri ajhantu hari agacucu karinganiye.
Iyo bikuriye ahantu hari uruzuba rwinshi ubwibumbe buragabanuka kandi amababa agatakaza ibara ry’icyatsi cyijimye. Iyo birengeje imyaka itatu bishobora kuba hanze umwaka wose iyo ari ahantu hatagira ubukonje buri munsi ya dogere selisiyusi 10 munsi ya zero. Nk’amamesa yihanganira ubukonje, akunda ubutaka bukamutse mu gice cy’epfo. Umwanzi mukuru w’aya mamesa mu gihe cy’imvura si ubukonje ahubwo ubutaka bwumagaye. Urufatanye rw’ubukonje n’ubutaka bwuzuye amazi rwangiza imizi. Aya mamesa ashobora kubaho mu bukonje buri hagati ya dogere selisiyusi 15 kugera kuri 20 munsi ya zero. Ubukonje bwo hasi cyane bwigeze bumenyekana ni dogere 28 selisiyusi munsi ya zero.
Amamesa yihanganira
ubukonje agurishwa
««« Inkuru ibanza: Urubuto rw’umugati Artocarpus odoratissimus, Marang Inkuru ikurikira: Lotusi y’ubuhinde (Nelumbo nucifera) »»»
Ku wa kabiri 1.9.2009 10:26 | Kubisohora ku urupapuro | Imikindo
Ibyerekeye KPR
Sangira n’abandi uburambe bwawe kubijyanye no gukuza ibimera. Andika inkuru cyangwa inyandiko kubijyanye no kwitabwaho k’ubusitani, gutera, gukuza no kwita ku ibimera n’ibindi bibyerekeyeho. Hanyuma ubitangaze mururimi rwawe kavukire ubinyujije mukinyamakuru cyacu cyivuga ibijyanye n’ibimera cyitwa Botanix.


text:
Kirazira ko abantu banywanye bahemukirana, kuko uhemukiye undi igihango kimwica, agapfa nabi cyane nk’uko bigaragara mu gitabo "Imihango" cya Musenyeri Aloys Bigirumwami twifashishije.
Dore uko uwo muhango wakorwaga
Umuntu wajyaga kunywana n’undi, yarabanzaga agashaka icyuma n’ifu y’amasaka n’ikibabi cy’umuko, nuko abanywana bagasezerana aho bazahurira,k’umunsi wo kunywana bakazana ikirago bakakicaraho.
Ubanywanisha akenda icyuma agaca ururasago ku nda z’abanywana, amaraso akayatega ikibabi cy’umuko, akenda ifu akayitoba muri ya maraso, yarangiza agaha abanywana bakanywa.
Ubatongera akenda icyuma akagikubira mu kiganza agira ati:“Ndabateranyije,uzahemukira undi,cyangwa agahemukira uwo bava inda imwe, cyangwa inshuti ye, igihango kizamwice.”
Nuko bakazana icyuma cyogosha, utongera ati: “Iyi ni kimwa, uramutse uhemukiye munywanyi wawe, kimwa ikagutuka ku rubyaro no ku matungo no ku myaka, urahinga ntiweza, urahaha nturonka; uramutse umuhemukiye kimwa ikakubuyereza hose.”
Utongera akongera agatongera undi,yarangiza abanywanye bagahagurutswa aho bicaye umwe amaze guha undi ikintu: inka cyangwa ihene cyangwa isuka.
Kirazira ko bahaguruka ari nta cyo bahanye kandi bahagurukira rimwe bombi, ntawe utanze undi.
Abanywanye bazira guhemukirana, bazira kugirirana inabi iyo ari yo yose. Uhemukiye undi igihango kiramwica, kandi imipfire ye ni ugupfa yatumbye. Kirazira no kurahira igihango ibinyoma, kuko cyamwica. Uhemukiye undi aramuhongera, ngo aticwa n’igihango.


text:
Kamonyi: Mu murenge wa Musambira bibutse abatutsi bazize jenoside
Kuri uyu wa Gatandatu tariki 19/5/2012, mu murenge wa Musambira bibutse abatutsi bari bahungiye kuri Paruwasi ya Musambira no ku kigo Nderabuzima cya Musambira, bicwe bazira uko bavutse. Ku itariki nk’iyi More...
Musambira: Umuvuduko mu muhanda ni wo ukunze guteza impanuka nyinsi
Ibyo byagarutsweho mu nama y’umutekano yaguye y’akarere ka Kamonyi, ubwo batangazaga ko kuva ukwezi kwa Gashyantare gutangiye , hagaragaye impanuka ebyiri mu muhanda wa Musambira. Ushinzwe irangamimerere More...


text:
ISOMO RYA MBERE
Igitabo cy’Ibyakozwe n’Intumwa (Intu 20, 28-38)
Pawulo asezera ku bakuru ba Kiliziya ya Efezi, arababwira ati 28« Murimenye rero ubwanyu, mumenye n’ubushyo mwaragijwe na Roho Mutagatifu, mube abashumba ba Kiliziya y’Imana, Yezu yacunguje amaraso ye bwite. 29Nzi neza ko nimara kugenda, muzinjirwamo n’ibirura by’ibihubuzi bitazababarira n’ubushyo. 30Ndetse no muri mwe hazaduka abantu bavuga amagambo y’ibinyoma, azatuma bigarurira abigishwa. 31Murabe maso rero, mwibuka ko mu myaka itatu yose, ijoro n’amanywa ndetse no mu marira, ntatuje kuburira buri rnuntu muri mwe. 32Ubu rero mbaragije Nyagasani kugira ngo abababarire, maze abakomereshe ijambo rye, kandi ku bwa ryo abahe umurage hamwe n’abatagatifujwe bose. 33Nta kintu cy’umuntu uwo ari we wese nararikiye, cyaba feza, cyaba zahabu, cyangwa umwambaro. 34Namwe ubwanyu murabizi: ibi biganza byanjye mureba ni byo nkesha ibyo nabaga nkeneye byose, kimwe na bagenzi banjye. 35Naberetse buri munsi ko ari ngombwa kuvunika dutyo kugira ngo tugoboke abatishoboye, twibuka n’amagambo Nyagasani Yezu yivugiye ubwe ati ‘Utanga arahirwa kuruta uhabwa.’»
36Pawulo amaze kuvuga ibyo, arapfukama hamwe n’abo bari kumwe bose, maze arasenga. 37Nuko bose baraturika bararira, bamugwa mu ijosi baramuhobera. 38Bari bababajwe cyane n’uko yari amaze kuvuga ko batazongera kumubona ukundi. Nuko baramuherekeza bamugeza ku bwato.
ZABURI (Zab 68 (67), 29-30, 33.34b.35a, 36)
Inyik/ Ngoma zose z’isi, nimuririmbire Imana yanyu !
Imana yawe yakugeneye gukomera
Mana, erekana rero imbaraga zawe,
wowe wagaragaje ibigwi ari twe urwanaho.
Abami nibabona Ingoro yawe iri ahirengeye muri Yeruzalemu,
bazatanguranwa kukuzanira amaturo.
Ngoma z’isi nimuririmbire Imana,
mucurangire Nyagasani !
Ng’uwo aranguruye ijwi, ijwi rikomeye cyane :
ububasha nimubuharire Imana !
Mana, aho uri mu Ngoro yawe uhorana icyusa.
Imana ya Israheli ni yo iha abantu bayo imbaraga n’ubushobozi.
Imana nisingizwe !
IBANGONDIRIMBO RIBANZIRIZA IVANJILI (Yh 17, 17)
Alleluya Alleluya.
Nyagasani, ijambo ryawe ni ukuri ;
dutagatifurize muri uko kuri.
Alleluya.
IVANJILI
+ Yohani (Yh 17, 11b-19)
Muri icyo gihe, Yezu agiye kuva kuri iyi si ngo asange Se, yubura amaso ayerekeza ku ijuru, maze asenga agira ati 11b« Dawe Nyirubutagatifu, abo wampaye bakomereshe izina ryawe, kugira ngo babe umwe nkatwe. 12Igihe nari kumwe na bo, abo wampaye narabaragiye mu izina ryawe; narabakomeje sinagira n’umwe muri bo nzimiza, kereka umwana nyagucibwa kugira ngo Ibyanditswe byuzuzwe. 13Ubu rero nje ngusanga, kandi ibi mbivuze nkiri mu isi, kugira ngo bankeshe kwigiramo ibyishimo bisendereye. 14Nabagejejeho ijambo ryawe maze isi irabanga, kuko atari ab’isi, nk’uko nanjye ntari uw’isi. 15Singusabye kubakura ku isi, ahubwo ndagira ngo ubarinde ikibi. 16Si ab’isi, nk’uko nanjye ntari uw’isi. 17Batagatifurize mu kuri : ijambo ryawe ni ukuri. 18Nk’uko wantumye mu nsi, nanjye ni ko nabatumye ku isi; 19kandi ndakwiyeguriye ubwanjye ari bo ngirira, kugira ngo na bo babe abakwiyeguriye mu kuri. »


text:
Muri iyi minsi, abayobozi b’amakoperative yo kubitsa no kugurizanya bari gucicikana kuri minisiteri y’ubutabera, bashaka noteri wa Leta.
Icyo bamushakira ahanini ni ukugira ngo bashobore kuzuza ibyangombwa basabwa na banki nkuru y’igihugu. Iyo banki yabahaye ku wa mbere tariki ya 31 Ugushyingo kugira ngo babe bujuje ibyangombwa basabwa, batabikora bagahagarikwa.
Nk’uko bisobanurwa na banki nkuru y’igihugu, amenshi muri ayo makoperative bita COOPEC (Cooperative d’Epargne et de Credit) yashinzwe mu gihe cy’akaduruvayo kakurikiye genocide yo muri 1994. Ba nyiri ayo makoperative bayashingaga nta mategeko bakurikije. Ubwo buryo bw’imikorere ngo bwari buteye impungenge ku mutekano w’amafaranga y’abakiriya.
Nk’uko ubuyobozi bwa banki nkuru y’igihugu bubivuga, imikorere y’ayo makoperative yari iteye inkeke, cyane cyane ko hari abashoboraga kuyihisha inyuma bagamije kwirira amafaranga y’abayabitsamo.
Ikindi kandi ni uko abanyamuryango na bo bashoboraga kuguza amafaranga ntibayishyure, kuko uburyo bwo gutanga amafaranga butakurikizaga amategeko.
Ayo makoperative kandi ahanini ngo akoresha abantu batabizobereyemo ibyo bigatuma badakurikiza amabwiriza agena imikorere y’amakoperative yo kubitsa no kugurizanya.
Indi mpungenge ni uko ba nyiri amakoperative bashobora kuyashinga bagamije kujya babona amafaranga yo gushora mu bucuruzi cyangwa mu bindi bikorwa byabo, cyane cyane ko abanyamuryango ahanini batita ku kumenya imicungira ya koperative babereye abanyamuryango.
Kubera ubwinshi bw’ayo makoperative, usanga ari gupiganirwa abakiriya, k’uburyo amenshi abizeza n’ibidashoboka. Bamwe mu bakiriya b’ayo makoperative ngo bayinjiyemo babwirwa ko iyo utanze amafaranga aya n’aya ushobora guhabwa inguzanyo iyakubye gatanu n’ibindi.
Bene abo bakiriya iyo bagezemo bakabura ibyo basezeranijwe, bahita bajya ahandi, ugasanga umukiriya umwe afite udutabo tw’amakoperative nk’ane cyangwa atanu atandukanye, ari ukugira ngo ashakishe abamuha amafaranga vuba.
Banki nkuru y’igihugu ubu yashyizeho amabwiriza agomba gukurikizwa kugira ngo ayo makoperative ashobore kubungabunga umutungo w’abanyamuryango bayo, ndetse na yo ashobore kugaruza inguzanyo atanga.
Ubu harabarurwa amakoperative agera ku 120. Cyakora ababikurikiranira hafi barasobanura ko menshi muri yo ashobora gufungwa kuko kuzuza ibyangombwa bisabwa bitazayorohera.
Bamwe mu bakiriya b’ayo makoperative baranasobanura ko amwe muri yo yaba yaratangiye kugira ibibazo byo guhomba n’ubwo ba nyirayo bo badashaka kubivuga.
Bamwe mu banyamabanki y’ubucuruzi nabo ariko ntibashimishijwe n’umubare munini w’ayo makoperative, kuko ngo yaba abatwara abakiriya. Gahunda ya Leta ariko yo ishyira imbere ikwirakwira ry’ayo makoperative mu gihugu cyose, kuko aribwo buryo bwo gukwirakwiza amafaranga mu giturage no kwigisha abaturage bo mu cyaro kumenya kubitsa no kuguza. Amabanki y'abaturage kugeza ubu ni yo menshi muri ayo makoperative.


text:
Gisagara: Gukorera ku mihigo byabaye umusemburo w’iterambere
Abaturage b’akarere ka Gisagara barahamya ko ibikorwa bitandukanye bigaragaza iterambere bamaze kugeraho babicyesha kuba inzego zose zikorera ku mihigo, aho buri mwaka batera intambwe igaragara ugereranyije n’umwaka uba ushize.
Mu gihe akarere ka Gisagara kari gukora isuzuma ry’imihigo mu mirenge ikagize, abaturage bo mu mirenge yasuzumwe bavuga ko bashima iyi gahunda kuko ngo nabo birebera bagasanga hari icyo bagezeho cyiyongera ku byo baba baragezeho mu myaka yatambutse.
Bavuga ko imihigo ari gahunda yatumye bamwe bava mu byiciro byo hasi mu bukene bakzamuka mu ntera z’abifashije bitewe n’uko imihigo ituma inzego zose zifatanya na buri wese mu kugeza impinduka kuri buri muturage dore ko na buri muturage aba yarahize kuzagira intambwe atera.
Nyiranteziryayo Valeriya utuye mu murenge wa Muganza avuga ko hashize imyaka 2 avuye mu cyiciro cy’abakene akajya mu cy’abifashije abikesha gukorera ku mihigo aho yiyemeza gukora akagira ibyo ageraho maze nabyo bikamufasha gukomeza kuzamuka.
Ati “Mbere y’iyo myaka nari umuntu utagira n’urwara rwo kwishima. Baje kunyoroza ihene ebyiri nkora uko nshoboye nzitaho nshaka guhigura umuhigo wo kuzunguka izindi ebyiri. Nabyo naje kubigeraho nshyizeho imbaraga, none ubu ndakomeje kandi nsigaye neza imyaka myinshi kubera gufumbira. Ibyo neza biriyongera nkabona ibintunga bihagije nkanagemura ku isoko, sinkitwa umutindi.â€
Melchior Badakengerwa utuye mu murenge wa Mukindo we avuga ko yari asanzwe yifashije ariko agakora ibikorwa atabanje kwicara ngo ategure neza icyerecyezo yifuza kugeraho maze bikamugora kubikurikirana no kumenya ibigomba gukorwa mbere y’ibindi.
Ngo nyuma yo gutangira gukorera ku muhigo byatumye amenya gukora igenamigambi buri mwaka iwe mu rugo ku buryo bimworohera gukora ibikorwa aba yiyemeje. Uyu mugabo avuga ko nko mu mwaka wa 2014 yaguye ubuhinzi bwe bw’urutoki ndetse yongera n’ubworozi kandi abikora ashaka kugera aheza ariko ngo no gushaka kuzahigura ibyo yahize mu bandi kuko yari azi ko yabihize kandi ko bazamugenzura.
Mu isuzuma akarere ka Gisagara kakoze muri uyu murenge wa Mukindo hagaragaye ko bahize imihigo 27 ishingiye ku nkingi z’ubukungu, imibereho myiza y’abaturage, imiyoborere myiza n’ubutabera kandi ngo byagezweho ku kigereranyo cya 98%. Ibi ngo biba byavuye mu buryo buri rugo rwagiye rwesa imihigo ku rwego rwarwo.


text:
Nyuma y’inyigisho natangije ivuga ku "Mana ihumuriza" uno munsi ndakomeza nsubiza ibibazo nabajije. Ninde ushobora guhumuriza umutima ubabaye?
Nashimishijwe n’iri jambo:
Abaheburayo 2:18
"Kuko ubwo yababajwe no kugeragezwa ubwe, abasha no gutabara abageragezwa bose."
Maze gutekereza kuri iri jambo, nibutse ko Yesu yanyuze mu bihe bikomeye byamubabaje. Yararenganye, yarabambwe, yarakibiswe, yambitswe ubusa, yarashinyaguriwe
Dore impamvu zituma ashobora guhumuriza:
1) Ibyo unyuramo byamubayeho;
2) Ibiguteye ubwoba yarabinesheje;
3) Yahawe inshingano zo guhumuriza ababaye nawe urimo. Aha nibutse amagambo yamuvuzweho:
"Yantumye no gushyiriraho itegeko ab’i Siyoni barira, ryo kubaha ikamba mu cyimbo cy’ivu, n’amavuta yo kunezerwa mu cyimbo cy’ubwirabure, n’umwambaro w’ibyishimo mu cyimbo cy’umutima wihebye (...) Yesaya 61:3.
Nshuti ndakumenyesha ko Yesu ashobora ku guhumuriza.
Ejo tuzakomeza iyi nyigisho ariko ndagusaba gusengera umuntu waba uzi wahungabanye.
Fidèle Masengo, Foursquare Gospel Church Kimironko masengof@yahoo.fr


text:
Bavuga ko amabanki y’ubucuruzi akorera mu gihugu abasaba inyungu ku nguzanyo iri hagati ya 17% na 24%. Abo bashoramari bagaragaza ko iyi nyungu ari nyinshi ugereranyije n’ibyo binjiza, bagasaba Guverinoma gushaka uko yagabanywa.
Ku mugoroba wo ku wa Gatanu w’icyumweru gishize mu nama Ihuriro ry’Abashoramari mu by’Amahoteli n’Ubukerarugendo bagiranye n’Ikigo cy’Igihugu cy’Iterambere, RDB, uwitwa Odette Nyiramongi wo muri Paradise Hotel iri mu Karere ka Rubavu, yavuze ko inyungu ku nguzanyo ari nini kandi igihe cyo kuyishyura nacyo kikaba gito.
Yagize ati “Amabanki asaba inyungu nini ku nguzanyo aha abashoramari mu by’amahoteli ndetse ntayitange nibura mu gihe kirekire kandi ubu bucuruzi busaba igihe kirekire ngo bubyare umusaruro.”
NewTimes yanditse ko Umuyobozi Mukuru w’Ikigo cy’Igihugu gishinzwe iterambere, akaba n’umwe mu bagize Guverinoma, Clare Akamanzi, yijeje abashoramari mu by’amahoteli ko Guverinoma izakomeza kunoza uburyo bakoreramo, aho hazanabaho ibiganiro ku kureba igishoboka mu kugabanya inyungu ku nguzanyo.
Yagize ati “Turashaka ko ubukerarugendo bukurura abantu benshi kurushaho, dukeneye kumenya ahantu dukeneye gushyira imbaraga nyinshi.”
Yakomeje ababwira ko niba amabanki y’ubucuruzi yo mu gihugu adashaka gutanga inguzanyo z’igihe kirekire Guverinoma ishobora kureba niba yabahuza n’amabanki yo hanze y’igihugu ashobora kubaha izo nguzanyo.
Visi-Guverineri wa Banki Nkuru y’Igihugu, Monique Nsanzabaganwa, yasabye abashoramari kwitondera ingingo ziba mu masezerano bagirana n’amabanki, kuko usanga inyungu nini ituruka ku ngingo akenshi baba batasobanukiwe neza.
Yagize ati “Ingingo zimwe na zimwe ziteshwa agaciro cyangwa ntizumvikane bitewe n’ururimi rukoreshwa cyangwa ugasanga usaba inguzanyo atabyitondeye. Ariko ni uburenganzira bw’umukiliya kwaka inyandiko isaba inguzanyo iri mu rurimi yumva kugira ngo yirinde ko hari ibyo atasobanukirwa.”
Iri huriro ritegurwa buri mwaka kuva mu 2016, rihuza abikorera batandukanye bakaganira na Guverinoma uko ubucuruzi bwatera imbere ku buryo ababukora batera imbere n’igihugu muri rusanga.


text:
Page 18 of 21
IBYO ABANTU BAZABAZWA KU MUNSI W’IMPERUKA
K’umunsi w’imperuka, abantu bazabazwa ibintu bitandukanye, muribyo:
- Guhakana Imana no kubangikanya
- Ibikorwa byose bakoze ku isi
- Inema n’ingabire abantu bahawe.
IBYO UMUNTU AZABAZWA BWA MBERE
Ikintu cya mbere umuntu azabazwa ku munsi w’imperuka mu birebana n’ukuri ku Imana ni Iswalat, ibi bishimangirwa n’imvugo y’Intumwa y’Imana Muhamad Imana iyihe amahoro n’imigisha igira iti:
“Ikintu cya mbere abantu bazabazwa ku munsi w’imperuka mu bikorwa byabo ni Iswalat, nizaba itunganye umuntu azaba akiranutse kandi anatsinze, ariko niba idatunganye azahura n’akaga n’igihombo…”. Yakiriwe na ANASAAIY
Naho ibarura ku byabaye hagati y’abantu, Imana izaca imanza ihereye ku cyaha cyo kwica no kumena amaraso.
GUHABWA IBITABO
Ku munsi w’imperuka, buri wese azahabwa igitabo gikubiyemo ibikorwa yakoze byaba ibyiza cyangwa ibibi, abakoze neza bazahabwa ibitabo byabo mu kuboko kw’ibiryo, naho abakoze ibibi bazabihabwa mu kuboko kw’ibimoso bicishijwe inyuma y’umugongo, ibi bishimangirwa n’amagambo y’Imana muri Qor’ani aho igira iti:
فأما من أوتي كتابه بيمينه، فسوف يحاسب حسابا يسيرا، وينقلب إلى أهله مسرورا، وأما من أوتي كتابه وراء ظهره فسوف يدعو ثبورا ويصلى سعيرا. سورة الإنشقاق 7-12
“Naho uzahabwa igitabo cye mu kuboko kw’iburyo azabarurirwa ibarura ryoroshye. Naho uzahabwa igitabo cye inyuma y’umugongo we azifuza urupfu kandi azinjira mu muriro” Qor’ani 84:7–12
IMINZANI Y’IBIKORWA
Ku munsi w’imperuka, abantu bose bazapimirwa ibyo bakoze ku minzani y’ubutabera, izaba ifite amasahani abiri imwe izashyirwaho ibyiza indi ishyirweho ibibi, ubwo ibizaremera bikaruta ibindi nibyo bizahabwa agaciro, bisobanura ko ibyiza by’umuntu ni ibiremera bikaganza ibibi, uwo azaba atsinze ibarura azajya mu ijuru, naho uwo ibibi bye bizaremera kurusha ibyiza uwo azaba abaye umunyagihombo azajya mu muriro, Imana muri Qor’ani iragira iti:
ونضع الموازين القسط ليوم القيامة فلا تظلم نفس شيئا وإن كان مثقال حبة من خردل أتينا بها وكفى بنا حاسبين. سورة الأنبياء 47
“Ku munsi w’imperuka tuzashyiraho iminzani y’ubutabera nta muntu n’umwe uzahuguzwa na gato, kabone nubwo kaba kagana n’akantu gato kurusha ibiriho byose, tuzakazana (tukamwereke) kandi turihagije mu kubarurira abantu bose” Qor’ani 47
Nanone Imana iti:
فأما من ثقلت موازينه فهو في عيشة راضية، وأما من خفت موازينه فأمه هاوية وما أدراك ما هيه، نار حامية. سورة القارعة 6-11
“Uwo iminzani y’ibyiza izaremera azaba mu buzima bushimishije bw’ijuru, naho uwo iminzani y’ibyiza izaba itaremereye, azaba uwo mu muriro” Qor’ani 101:6–11
IBIKORWA BY’ABAHAKANYI
Ibikorwa byiza by’abahakanyi n’abanafiki (indyarya) bakoze hano ku isi ntabwo bizemerwa n’Imana ku munsi w’imperuka, kuko bizaba bibura ikintu gikomeye aricyo KWEMERA, bityo ibikorwa byabo bizamera nk’ibyahuye n’umuyaga ukomeye ukabitumura,
Imana iragira iti:
مثل الذين كفروا بربهم أعمالهم كرماد اشتدت به الريح في يوم عاصف لا يقدرون مما كسبوا على شيء ذلك هو الضلال البعيد. سورة إبراهيم 18
“Urugero rw’abantu bahakanye Imana Nyagasani wabo, ibikorwa byabo ni nk’ivu ryahuye n’umuyaga ukomeye nta na kimwe bazahemberwa mubyo bakoze kandi ubwo nibwo buyobe buri kure y’ukuri” Qor’ani 14:18
Nanone Imana iragira iti:
وقدمنا إلى ما عملوا من عمل فجعلناه هباء منثورا. سورة الفرقان 23
“Tuzafata ibikorwa bakoze maze tubihindure umukungugu uhuhwa n’umuyaga”. Qor’ani 25:23
Ariko ibyiza abahakanyi bakoze babihemberwa hano ku isi, ikabatuburira imitungo yabo kubera ibyiza bakora, Intumwa y’Imana (Imana iyihe amahoro n’imigisha) iragira iti:
“Imana ntabwo ihuguza umwemera icyiza akora, ikimuhembera, hano ku isi no kumunsi w’imperuka, naho umuhakanyi ibyiza yakoze ku isi kubera Imana, ibimuhembera ku isi, ku munsi w’imperuka ntazabihemberwa”. Yakiriwe na MUSLIMU
UMUGEZI W’INTUMWA Y’IMANA WITWA: AL HAWUDHWU
Imana yatoranyije Intumwa n’abahanuzi, kandi buri muhanuzi yamugeneye umugezi azanywaho ku munsi w’imperuka, ariko Intumwa y’Imana Muahamad (Imana iyihe amahoro n’imigisha) niyo izaba ifite abantu benshi bazaza kunywa kuri uwo mugezi, uyu mugezi rero ufite ibiwuranga byinshi bigaragaza ubwiza bwawo. Intumwa y’Imana Muhamad (Imana iyihe amahoro n’imigisha) iragira iti:
“Umugezi wanjye ungana n’urugendo rw’ukwezi, amazi yawo arerurutse kurusha amata, impumuro yawo irahumura cyane kurusha umubavu wo mubwoko bwa (MISKI), ibikombe byawo bingana nk’inyenyeri zo mukirere uzanywa kuri ayo mazi ntazagera anyoterwa” BUKHARIY NA MUSLIMU
KUNYURA KU NZIRA YITWA: SWIRATWA
Ese Swiratwa ni iki?
Ni ikiraro (inzira) iri hejuru y’umuriro wa Djahanama (umuriro utazima) abemera bazambukaho bajya mu ijuru, iyo nzira iroroshye cyane kurusha umusatsi kandi iratyaye kurusha inkota.
ABANTU BAZAMBUKIRA KURI SWIRATWA
Abazanyura kuri Swiratwa ni abemera Mana gusa naho abahakanyi n’ababangikanyamana abo ntizabanyura kuri iyo nzira ya Swiratwa, kuko buri tsinda muri bo rizakurikira ibyo ryasengaga hano ku isi mubigirwamana n’amashitani maze binjire mu muriro hamwe n’ibyo bajyaga basenga.
Nyuma yaho hazasigara abasengaga Imana imwe rukumbi abo nibo bazashyirirwaho ikiraro cya Swiratwa hejuru y’umuriro bacyambuke bajya mu ijuru.
Kunyura kuri Swiratwa bizaba nyuma y’ibarura no gupimirwa ibikorwa ku minzani, ibyo byose nibirangira nibwo abemera Mana bazanyura kuri Swiratwa nk’uko Imana ibishimangira igira iti:
وإن منكم إلا واردها كان على ربك حتما مقضيا، ثم ننجي الذين اتقوا ونذر الظالمين فيها جثيا.
سورة مريم 71-72
“Nta numwe muri mwe utazayinyuraho, kandi ibyo ku Mana byamaze kuba iteka, tuzarokora babandi batinye Imana, naho abahuguje tubarekuriremo” Qor’ani 19:71-72
IMITERERE YA SWIRATWA
Intumwa y’Imana Muhamadi (Imana iyihe amahoro n’imigisha) yabajijwe uko icyo kiraro giteye irasubiza iti:
“Haranyerera kandi haroroshye, mu mpande zayo hari uruhaburuzo ruzajya rumanura abantu, hariho n’igiti gifite amahwa gifatira kizajya gikurura abantu kikabajugunya mu muriro, abemera Mana bazahanyura hakurikijwe ibikorwa byabo byiza, bamwe bazaba bihuta nko guhumbya amaso, abandi nk’umurabyo, abandi nk’umuyaga, abandi nk’inyoni, hari abazarokoka, abandi uruhu rwabo ruzatonyoka kubera gutwikwa n’umuriro, abandi bazaba babyigana bagwe mu muriro wa Djahanam. Abantu bazahanyura bitewe n’ibikorwa byabo byiza, kandi uko uzajya uyitindaho ninako umuriro uzajya ukubabura kuko ari ikiraro kiri hejuru y’umuriro wa Djahanam” Yakiriwe na BUKHARIY NA MUSLIMU
Aho kuri icyo kiraro cya Swiratwa, indagizo n’ibisanira bizahagarikwa mu mpande za Swiratwa iburyo n’ibumoso biteze ababihemukiye, maze ubusabe bw’Intumwa kuri uwo munsi zizaba zisaba Imana zigira ziti: Nyagasani tabara abantu, tabara abantu.
KURYOZWA UBUHEMU KU MUNSI W’IMPERUKA
Ku munsi w’imperuka Imana izishyuriza abahugujwe ukuri kwabo, itegeke ko bihorera kubabahuguje kugeza ubwo nta muntu n’umwe uzasigara atishyuye uwo yahemukiye, ndetse n’inyamaswa zizihorera ku zazirenganyije, maze iyajombye mugenzi wayo ihembe iyishyure. Ibi bishimangirwa n’imvugo y’Intumwa y’Imana Muhamadi (Imana iyihe amahoro n’imigisha) igira iti:
“Byanze bikunze muzasubiza ukuri banyirako ku munsi w’imperuka, kugeza ubwo ihene idafite amahembe izihorera ku ihene ifite amahembe kuko yigeze kuyiyajomba hano ku isi” Yakiriwe na MUSLIM
Iyi mvugo y’Intumwa y’Imana iragaraza ubutabera buhambaye bw’idini ya Islam, bushimangira ko umuntu wahemukiye undi akava ku isi atamusubije ukuri kwe cyangwa ngo amusabe imbabazi, uwo Imana izamuhuza n’uwo yahemukiye ku munsi w’ipmeruka maze abanze amwishyure ibyo yamuhuguje. Ibi kandi bizaba kubyo abantu bahuguzanyije muburyo bwose bwitwa amahugu, byaba kumwambura imitungo, ibyubahiro, gukubita urenganya, n’ibindi abantu bahemukiranamo byose. Nta muntu uzashingura ikirenge cye imbere y’Imana, atabanje gukiranuka n’abo yahemukiye bose mu gihe yavuye ku isi atabikemuye.
UBURYO BWO KWISHYURANA
Ku munsi w’imperuka ubukungu bw’umuntu n’umutungo we ni ibikorwa bye byiza yakoze hano ku isi, bityo rero niba hari amahugu y’abantu yabahuguje akabambura ukuri kwabo, ubwo baziyishyura muri uwo mutungo we w’ibikorwa byiza hakurikijwe ingano y’ibyo yabahuguje, kandi ibyiza bye nibishira atararangiza kwishyura abo yahemukiye,
Icyo gihe hazafatwa ibibi bakoze yikorezwe ibyaha byabo, ibi bishimangirwa n’imvugo y’Intumwa y’Imana Muhamadi (Imana iyihe amahoro n’imigisha) yabajije iti:
“Ese ye muzi umuntu washiriwe? Baravuga bati: Umuntu washiriwe muri twe ni wawundi utagira umutungo, Intumwa y’Imana iravuga iti: Mubyukuri uwashiriwe mu muryango wanjye ni uzaza ku munsi w’imperuka afite Iswalat, yarasibaga ndetse yaranatangaga amaturo, ariko akaza yaratutse runaka, yarabeshyeye ubusambanyi kanaka, yarariye umutungo w’umuntu runaka, yaramennye amaraso ya runaka, yarakubise runaka!! Icyo gihe hazafatwa ibyiza bye bihabwe abo bose yahemukiye, bimwe babihe uyu, ibindi babihe uriya, ibyiza bye nibishira atarishyura abo bose yahemukiye, hazafatwa mu byaha byabo maze abyikorezwe hanyuma ajungunywe mu muriro”. Yakiriwe na MUSLIMU
Izi mvugo z’intumwa y’Imana Muhamadi (Imana iyihe amahoro n’imigisha) ziragaragaza ko amahugu ari icyaha gihambaye muri Islamu, niyo mpamvu buri mwemera wese agomba gutinya guhuguza ibiremwa by’Imana hano ku isi, agahora atekereza ko abo ahuguje bose bazitambika imbere ye ku munsi w’ipmeruka, Intumwa iragira iti:
“Mutinye amahugu, kuko amahugu ni umwijima ku munsi w’imperuka”.
Yakiriwe na MUSLIMU
UBUHAMBARE BW’ICYAHA CYO KWICA
Amaraso y’umuntu mu buzima bwe ni ikintu cyubahitse cyane muri Islamu, kandi gitinyitse, niyo mpamvu mubyaha bihambaye ndengakamere harimo no kuba umuntu yamena amaraso ya mugenzi we akamwica amuziza ubusa, urwo ni urubanza rukomeye aba yishyizeho kandi ku munsi w’imperuka azahura n’uwo yishe imbere y’Imana maze amubaze impamvu yamwishe, ibi bishimangirwa n’imvugo y’Intumwa y’Imana Muhamadi (Imana iyihe amahoro n’imigisha) igira ati:
“Ku munsi w’imperuka umuntu wishwe azaza imbere y’Imana azanye uwamwishe, uruhanga rwe n’umutwe we biri mu kuboko k’uwamwishe, umutsi we wo mu ijosi uri kuva amaroso, nuko uwishwe abwire Imana ati: Nyagasani, mbariza uyu muntu icyatumye anyica? Azakomeza amufate kugeza amwegereje intebe y’icyubahiro y’Imana”.
Iboneka mu gitabo cya SAHIHI AL DJAMII AL SAGHIR
Nanone ubuhambare bw’icyaha cyo kwica muri Islamu, bigaragazwa no kuba aricyo cyaha Imana izaheraho mu guca imanza hagati y’abantu. Ibi bishimangirwa n’imvugo y’Intumwa y’Imana Muhamadi (Imana iyihe amahoro n’imigisha) igira iti:
“Urubanza rwa mbere ruzacibwa hagati y’abantu ni icyaha cyo kumena amaraso”. Iboneka mu gitabo cyitwa DJAMI UL-USULU


text:
Uko waba umubyeyi mwiza igihe urera abana wenyine
Bitewe n’impamvu zitandukanye usanga hari ababyeyi benshi barera abana bonyine mu gihe ubusanzwe abana baba bagomba kurerwa n’umubyeyi w’umugore n’uw’umugabo. Nubwo aba bana barezwe muri ubu buryo baba bararezwe mu buryo bw’umwihariko, birashoboka ko umubyeyi wabo yabarera neza nubwo biba bitamworoheye.
Dore ibyo umubyeyi mwiza urera abana wenyine akora :
Shyiraho intego zisobanutse : Niba urera abana uri wenyine uzababera umubyeyi mwiza kandi nawe bigufashe mu gihe ufite intego mu buzima kandi ukaba uzi n’icyo wifuriza abana bawe. Aha niho haturuka imbaraga ukoresha no kumenya aho uzibanda kugirango ugere ku cyo ushaka. Hera ku tuntu duto wihe intego kandi n’abana ubatoze gukorera ku ntego.
Jya ugira gahunda : Rimwe na rimwe usanga iyo umubyeyi arera abana wenyine ashobora kutita gukora gahunda kuko aba azi ko ariwe byose bibazwa. Nubwo uri wenyine ukeneye kugira gahunda kugirango ubuzima bukugendekere neza. Nubwo ubu natwe ubanza kumenyesha ibyo ugiye kugora kuko uri wenyine, na none uracyakeneye kugendera kuri gahunda kuko bigufasha no mu guha uburere abana bawe cyane ko none umubyeyi umwe aba afite inshingano nyinshi.
Jya uteganya inzira zo gukemura ibibazo uhura nabyo : Nubwo ufite gahunda uko bikwiye jya wibuka ko hari ibibazo biza bitunguranye kandi nta wundi wabwira kugufasha. Biba byiza kuba warateguye inzira zo kubikemura hakiri kare kuko bishobora kukubaho udafite uko ubigenza bigatuma witekerezaho nabi ugasabira ku kwibaza impamvu urera abana wenyine.
Urugero niba uba ku kazi ukajya gufata abana ku ishuri, jya wibuka ko ku kazi hashobora kuba inama ikagutinza kandi nayo ari ingenzi. Byaba byiza ugize undi mubyeyi murerera hamwe waba inshuti yawe ukajya umutuma cyangwa se ugashaka ubundi buryo bwanyura ku buba ubana neza n’abandi ku buryo bazagufasha igihe ubakeneye.
Ntukajengekere abana cyangwa se ngo ubakarire cyane : ushobora kugw amu mutego wo kumva ko ubwo abana ari wowe bafite wenyine ko icyo bazajya bagusaba cyose uzajya ukibaha n’ubundi buryo bwose wakoresha bwo kubatetesha bikabije. Ushobora kandi no kwibeshya ko ubwo uri umwe ko kugira amahane no gukarira abana cyane bizagufasha kubitaho. Ibyo nabyo byaba ari ukwibeshya.
Jya umenya igihe cyo kwirebaho no kwitabaza abandi : Akenshi umubyeyi urera ari umwe usanga yaramenyereye kuba nyamwigendaho no mu gihe cyo kugisha inama abandi ku byerekeye uburere bw’abana be akaba atatinyuka kubikor akuko yamenyereye kwishakira inzira. Kugisha inama abandi birakenewe mu gihe ari ngombwa haba ku byerekeye uburer ebw’abana ndetse n’ibindi wibaza. Abo uzagisha inama uzabakura mu kurema ubucuti mu baturanyi, abo mukorana, abo mwiganye n’abandi.
Jya ureba ibyo wakoze neza kurusha kwita ku bitaragenze neza : Nubwo ntawugutera umwete ufite hafi yawe ariko nawe ubwawe ugomba kwireba ukabona imbaraga ufite ukinezererwa. Subiza amaso inyuma urebe ibyo wakoze neza byose bigutere ingufu zo kudacika integer.
Uyiteho wite no ku bana bawe : Jya wiyitaho mu buryo bw’imirire, ugaburire intekerezo zawe ibitekerezo byiza biguha icyizere, kora imyitozo ngororamubiri, itegereze abana bawe urebe uburyo baguha icyizere cy’ejo heza. Biteho uko ushoboye ariko na none wirinde gukora usa nuhimana uvuga ngo barebe ko nanjye nshoboye nubwo mbarera njyenyine. Aha ushobora gusanga ukora nabi kuko ukorera kunezeza cyanwga se gutera ishyari abandi. Jya wirebaho aho kureba icyo abandi bagutekerezaho.
Niba ushaka kuba umubyeyi mwiza mu gihe urera abana wenyine rero ibyo ni bimwe mu byagufasha kugera ku nzozi zawe zo kubabera umubyeyi mwiza.
Gracieuse Uwadata
Ibitekerezo byanyu
-
Kwirebaho no kwitabaza abandi iyo bibaye ngombwa.Iki ni ikintu gikomeye cyane ku muntu urera abana ari wenyine kuko bimurinda kuba nyamwigendaho kandi hari igihe aba akeneye abandi mu mibereho ya buri munsi.Bituma n’abana batumva ko bagomba kwizirika ku mubyeyi umwe babana, ko bafite umuryango mugari bashobora kwifashisha cyangwa kugisha inama igihe bibaye ngombwa.